RAMAI PULAK PAK LEBAI DALAM PKR….

Sejak Azmin Ali menukar gambar profil Twitternya kepada gambar berkopiah putih atau berimej  “pak lebai”, beberapa pemimpin PKR juga didapati turut mengambil langkah yang sama.
Timbalan Ketua Pemuda PKR, Dr. Afif Bahardin dan Timbalan Pengarah, Majlis Sukan Selangor, Najwan Halimi adalah antara yang dikesan menukar gambar profil masing-masing di Twitter kepada imej “pak lebai”.
Naib Presiden PKR, Shamsul Iskandar pula didapati gambarnya yang berjubah dan berkopiah putih dimuatkan oleh Najwan dalam Twitternya dengan tulisan “Solidariti bersama @Azmin Ali.”
Siapa lagi pemimpin PKR yang akan bertukar kepada imej “pak lebai” selepas ini?
Tidakkah perubahan ini seharusnya sesuatu yang membanggakan dan adakah sesiapa yang terasa seperti disindir lagi?
(ShahbudinHusin 24/03/2017).

0

0

votes
Article Rating
Kongsikan artikel ini


KATA ORANG BERGELAR DR INI, TUN M LEBIH BAHAYA, BENARKAH KATA-KATANYA?

Kononnya kata orang ini, Tun Mahathir Mohamad mempunyai kuasa veto dalam Bersatu, meskipun hanya berjawatan sebagai Pengerusi sahaja.
Kata beliau lagi, kuasa veto yang dimiliki oleh bekas Perdana Menteri itu juga melangkaui kuasa Presiden yang disandang oleh Muhyiddin Yassin.
“Kalau lepas ini dia naik sekali lagi, apa yang akan berlaku saya tak tahu.
“Bukan 1MDB saja, 10MDB akan berlaku,” ujarnya yang bergelar Dr di pangkal namanya.
Logikkah dakwaan beliau itu?
Tun Mahathir sudah pun berkuasa selama 22 tahun sebelum ini, sudah berapa banyak skandal secara langsung melibatkan dirinya yang mirip 1MDB pernah berlaku?
Pernahkah selama 22 tahun berkuasa, ada berbilion-bilion ringgit wang  ditemui dalam akuan bank peribadinya?
Adakah isterinya Tun Siti Hasmah Mohd Ali bermewah bagai nak gila, naik jet merata dan enjoy membeli-belah keliling dunia?
Adakah juga anak-anak beliau, tanpa sebarang perniagaan yang diusahakan, tiba-tiba diketahui memiliki hartanah mewah ratusan juta di London dan Amerika?
Itu baru 7 tahun berkuasa?
Bayangkan jika dapat berkuasa dengan lebih lama atau sehingga 22 tahun tempohnya?
Jadi, antara Najib dan Tun Mahathir, siapa yang lebih bahaya kepada kita rakyat jelata yang subsidi turut ditarik satu demi satu serta dibebankan pula dengan GST, di sebalik ikan kembong pun sudah lebih RM20 sekilo harganya?
Rasanya kalau fikir guna kepala lutut pun mudah untuk kita dapat jawapannya?
(ShahbudinHusin 25/03/2017).

0

0

votes
Article Rating
Kongsikan artikel ini


WAYANG DAN DRAMA PAS

Berdasarkan beberapa kenyataan pemimpin Pas, jelas tergambar rasa kecewa mereka kerana gagal menjalin kerjasama dengan Bersatu di mana parti yang dipengerusikan oleh Tun Mahathir itu terlebih dahulu memutuskan untuk menyertai Pakatan Harapan.
Jangan salah faham, rasa kecewa itu sebenarnya bukanlah kerana Pas benar-benar ingin menjalin ikatan bersama Bersatu dengan matlamat untuk sama-sama menumbangkan Najib Razak, UMNO dan BN. Tidak sama-sekali.
Mereka kecewa kerana tidak dapat memerangkap Bersatu untuk terus melengah-lengahkan masa dalam perundingan yang boleh membuatkan Bersatu jadi terumbang-ambing tanpa sebarang keputusan sama ada menyertai Pakatan Harapan atau bekerjasama dengan parti tersebut.
Jika masa dapat dilengah-lengahkan sehingga tarikh pilihanraya dan Bersatu masih duduk di tengah-tengah antara mahu bekerjasama dengan Pas atau Pakatan Harapan, malah terus berlaku caca-marba dalam pembahagian kerusi sehingga tarikh penamaan calon, yang paling beruntung tentunya ialah Najib, UMNO dan BN.
Maka, dengan berwatak seolah-olah bersama pihak pembangkang tetapi dapat menyebabkan Najib, UMNO dan BN terus berkuasa, itulah kepuasan yang tiada tolok bandingnya bagi Pas yang dipimpin oleh kepimpinan yang ada sekarang.
Jangan lupa, Pas kini bukan lagi sama seperti Pas yang dipimpin oleh Fadzil Noor atau ketika Nik Aziz Nik Mat masih ada bersama mereka. Semua era itu sudah tinggal kenangan.
Namun, dengan Bersatu memutuskan untuk segera menyertai Pakatan Harapan serta menangguhkan sebarang hubungan dengan Pas sehingga Pas sendiri memutuskan pendiriannya, matilah segala langkah Pas untuk terus bermain wayang atau drama.
Sekarang ini, jika Pas mahu terus membantu UMNO, maka mereka perlu bergabung secara langsung dengan parti pimpinan Najib dan ia sudah tentu suatu keputusan yang akan ditolak oleh pengikut serta penyokong akar umbinya sendiri.
Kalau ingin juga bekerjasama dengan Bersatu atau Pakatan Harapan pula, kali ini Pas yang perlu datang kepada Bersatu atau Pakatan Harapan dan bukan lagi Bersatu atau Pakatan yang mencari Pas.
Ini sudah tentu agak memalukan Pas kerana di dalam Pakatan Harapan sudah ada DAP dan Amanah yang sudah diisytiharkannya sebagai musuh  sehingga ke liang lahad.
Bersendirian menghadapi pilihanraya pula bukan mudah bagi Pas, meskipun mereka selalu begitu sebelum ini. Lagi pun Pas tentu sudah menyelak-nyelak helaian sejarah pencapaian mereka sebelum ini.
Ketika bersendirian, jangankan nak tawan Kelantan, kemampuan menang di peringkat Parlimen juga tidak pernah melebihi 15 kerusi. Jauh sangat dengan angan-angan nak menang 40 kerusi yang selalu didendang-dendangkan selama ini.
Jadi, apa pilihan Pas sekarang ini?
Di sebalik mengatakan kononnya gagah bersendirian, Pas kini terlibat banyak menyalahkan Bersatu atas kegagalan kedua-dua parti itu menjalinkan kerjasama. Yang paling banyak dipersalahkan ialah Tun Mahathir sendiri.
Kononnya kerana beberapa tindakan serta kenyataan yang dikeluarkan oleh bekas Perdana Menteri itulah yang banyak menyulitkan rundingan. Tun Mahathir juga dipersalahkan kerana dikatakan mempunyai kuasa veto sedangkan hanya berjawatan Pengerusi dalam Bersatu. Dalam masa yang sama, Muhyiddin Yassin yang menjadi Presiden didakwa terlalu tunduk kepada Tun Mahathir.
Kenapa Pas cuba menyalahkan Tun Mahathir?
Kenapa mereka tidak menyalahkan diri sendiri berikutan sering mengeluarkan pendirian yang berbeza dan tak sekata?
Kenapa,  sementara ada pemimpinnya  mahu bekerjasama, pemimpin yang lain pula tidak mahu sebarang bentuk kerjasama?
Mengapa Hadi tidak pernah hadir dalam sebarang perbincangan dengan Bersatu, dan jika pun pernah bersetuju untuk hadir pada peringkat awal, tetapi kemudian menukar pendirian di saat-saat akhir dengan hanya mewakilkan kepada Tuan Ibrahim Tuan Man saja sedangkan Bersatu diwakili oleh Presidennya sendiri iaitu Muhyiddin?
Jenis apakah juga perundingan yang Pas mahu dengan Bersatu jika awal-awal lagi mereka sudah meletakkan syarat mesti memutuskan hubungan dengan DAP dan Amanah jika ingin bekerjasama dengan mereka?
Kenapa, dalam PRU 2013 lalu, Pas boleh menerima DAP dan menganggap kerjasama pelbagai kaum sebagai pelengkap untuk menjadi kerajaan di mana ia sama seperti dalam BN yang turut ada MCA dan MIC, namun kini semuanya jadi berbeza?
Sekarang, setelah segala-galanya berakhir dan Bersatu sudah pun menyertai Pakatan Harapan, kenapa Pas seolah-olah kecewa kerana gagal bekerjasama dengan banyak meletakkan kesalahan kepada Tun Mahathir?
Sekali lagi, Pas hanya cuba menunjukkan kepada pengikutnya di kampung-kampung yang sudah ditanam jiwa permusuhan dengan UMNO sejak sekian lama bahawa mereka memang ingin bekerjasama dengan Bersatu untuk sama-sama menumbangkan Najib, UMNO dan BN, tetapi terhalang disebabkan beberapa keputusan dan tindakan oleh Tun Mahathir.
Jika dulu, wayang dan dramanya dalam bentuk yang lain, setelah Pakatan Harapan kian besar kukuh dan dilihat satu-satunya alternatif bagi rakyat untuk menyingkirkan Najib, UMNO dan BN, wayang dan drama mereka pastilah berbeza juga.
Tapi, wayang tetap wayang dan drama tetap drama. Niat besarnya lebih untuk melihat Najib dan Rosmah terus kekal berada di singgahsana Seri Perdana.
Kini semua kerja menyerang dan membalun Bersatu dan Tun Mahathir seolah-olah sudah menjadi kerja wajib bagi Pas, berbanding UMNO yang banyak beralih menumpukan kepada usaha-usaha memperkuat jentera untuk memenangi pilihanraya.
Inilah wayang dan drama terbaru Pas. Dalam riuh-rendah berceramah dan menyerang, sasarannya bukanlah Najib, UMNO dan BN.
Cuba kita ingat, bila kali terakhir Hadi, Nik Abduh, Takiyuddin, Nasharuddin Tantawi, Dr. Zuhdi dan lain-lain ada menyerang Najib, UMNO dan BN sepertimana bertihnya mulut mereka sekarang menembak Tun Mahathir, Bersatu, DAP, Amanah dan Pakatan Harapan?
Bermula dengan wayang dan drama dan mungkin kerana ada budi-budi yang telah diterima, maka sampai tamat jugalah dengan wayang dan drama hidupnya Pas ini.
(ShahbudinHusin 25/03/2017).

0

0

votes
Article Rating
Kongsikan artikel ini


ANTARA TUN MAHATHIR DAN NAZRI, SIAPA YANG SEPATUTNYA LEBIH DULU
BERTANYA SOALAN?

Menurut kata Menteri Pelancongan dan Kebudayaan, Nazri Aziz, beliau mendiamkan diri ketika bertemu dengan Tun Mahathir Mohamad semalam kerana tidak ditanyakan sebarang soalan.
“Jadi saya hanya menunggu dia bertanya apa-apa kepada saya. Dia tak tanya dan saya tak mahu ganggu privasi dia sedang menikmati cendol.
“Sebagai penghormatan, saya hanya menunggu dia, (tetapi) dia tak bertanya,” kata Nazri sebagaimana dipetik daripada sebuah portal berita.
Dalam ertikata lain, Nazri tidak sedia untuk berbual-bual atau bertanyakan sebarang soalan kepada Tun Mahathir, sebaliknya hanya menyediakan dirinya dengan jawapan semata-mata.
Ada Tun Mahathir bertanya soalan kepadanya, maka adalah jawapan keluar daripada mulutnya. Tiada soalan daripada Tun Mahathir, diam sajalah dia.
Begitukah yang sepatutnya?
Nazri berkata demikian sebagai menjawab sindiran Tun Mahathir yang menyebut dirinya hanya mendiamkan diri saja sepanjang kira-kira setengah jam pertemuan tersebut berlangsung.
Kata Tun Mahathir, “Entah kenapa dia diam seribu bahasa duduk tepi saya. Kalau dia bisik pun saya boleh dengar, tapi dia tak bisik, duduk tengok depan sahaja.
“Habis-habis sangat dia kata itu Sungai Perak… saya pun tahu itu Sungai Perak, tak perlu beritahu saya.”
Sekarang Nazri mengakui beliau memang hanya mendiamkan diri dalam pertemuan dengan Tun Mahathir itu, cuma beliau ada jawapannya yang tersendiri.
Tetapi jika kita imbas sebelum itu, Nazri menunggu selama kira-kira tiga jam di depan MRSM Kuala Kangsar bagi menanti ketibaan Tun Mahathir, meskipun beliau  sedia maklum majlis debatnya dengan bekas Perdana Menteri itu sudah pun dibatalkan kerana tidak diberikan permit oleh pihak polis.
Dillaporkan Nazri sengaja datang awal dan sanggup berada di bawah payung besar di tengah-tengah panas di depan MRSM semata-mata untuk menanti ketibaan Tun Mahathir dan bagi mengelakkannya daripada dianggap sebagai pengecut.
Kemudian, apabila mengetahui Tun Mahathir berada di kawasan Lembah Sungai Perak untuk menghadiri satu program lain anjuran Bersatu, Nazri bergegas ke sana untuk segera bertemu dengan lawan debatnya itu.
Mereka kemudian dipertemukan dengan duduk semeja sambil menikmati cendol dan laksa.
Berdasarkan rentetan itu yang menggambarkan keghairahan Nazri untuk bersua dengan Tun Mahathir, di samping kedudukannya sebagai Ahli Parlimen Padang Rengas yang  boleh dianggap sebagai tuan rumah juga, siapakah yang sepatutnya lebih dulu memulakan bicara dan harus bersikap lebih peramah?
Kenapa hanya beliau yang menantikan soalan daripada Tun Mahathir dan tidak Nazri sendiri yang berani untuk mula menanyakan soalan?
Selain itu, buat apa beliau sanggup berpanas menunggu selama tiga jam dan kemudian bergegas ke kawasan Lembah Sungai Perak untuk bertemu Tun Mahathir jika akhirnya hanya menunggu saja Tun Mahathir bertanyakan soalan kepadanya?
Sekadar berani bercakap…itu Sungai Perak….buat apa?
(ShahbudinHusin 26/03/2017).

0

0

votes
Article Rating
Kongsikan artikel ini


DEBAT 7 APRIL DI SHAH ALAM NANTI, MASIH SESUAIKAH NAZRI MEWAKILI
PENGUNDI PADANG RENGAS?

Walaupun  debat di MRSM Kuala Kangsar yang sepatutnya berlangsung semalam sudah lama dibatalkan kerana tidak diberikan permit polis, tetapi Nazri Aziz tetap di hadir dan menunggu kedatangan Tun Mahathir di situ.
Beliau dilaporkan menunggu selama hampir tiga jam di perkarangan MRSM sebelum beredar menuju kawasan Lembah Sungai Perak setelah mengetahui Tun Mahathir ada di sana.
Tun Mahathir berada di kawasan itu kerana menghadiri program lain anjuran Bersatu, di mana pada malamnya beliau turut ada program ceramah umum di Padang Rengas bersama Muhyiddin Yassin dan Mukhriz Mahathir.
Kedua-dua mereka bertemu di Lembah Sungai Perak. Dalam pertemuan itu, Tun Mahathir dan Nazri duduk bersebelahan sambil menikmati cendol dan laksa. Mereka juga kemudian bersama-sama meninjau kawasan Sungai Perak.
Namun seperti yang dilaporkan oleh beberapa portal atas talian, Nazri tidak banyak berbual dengan Tun Mahathir, malah tidak memandang pun wajah bekas Perdana Menteri itu, meskipun duduk bersebelahan, menikmati laksa dan cendol serta berpeluang berjalan bersama-sama
“Hari ini dia (Nazri) bersungguh-sungguh nak jumpa dengan saya, saya pun tak tahu kenapa. Tapi bila jumpa dekat tempat jual cendol, dia tak kata apa pun.
“Nak jumpa tapi tidak cakap, kenapa?
“Entah kenapa dia diam seribu bahasa duduk tepi saya. Kalau dia bisik pun saya boleh dengar, tapi dia tak bisik, duduk tengok depan sahaja.
“Habis-habis sangat dia kata itu Sungai Perak… saya pun tahu itu Sungai Perak, tak perlu beritahu saya,” ujar Tun Mahathir ketika mengulas pertemuannya dengan Nazri semasa menyampaikan ceramahnya  di Kota Lama Kiri, malam tadi.
Sebelum itu, ketika berada di MRSM Kuala Kangsar untuk menunggu ketibaan Tun Mahathir, di sebalik seluruh dunia tahu debat sudah dibatalkan dan ditunda kepada 7 April depan di Shah Alam, Nazri berkata, beliau sengaja datang awal untuk mengelak dituduh pengecut untuk berhadapan dengan Pengerusi Bersatu itu.
Pelik juga Nazri ini…sanggup tunggu selama tiga jam dan tak mahu dituduh pengecut, tapi bila berpeluang berdepan dengan Tun Mahathir, tak pula mahu bercakap!
Tetapi, di sebalik pertemuan santai antara Tun Mahathir dan Nazri semalam, apa yang sangat ditunggu-tunggu dan diharapkan ialah agar debat pada 7 April nanti benar-benar menjadi kenyataan.
Dalam debat di Padang Rengas yang tidak menjadi kenyataan semalam, Nazri ditolak daripada mewakili UMNO atau kerajaan oleh Annuar Musa, Ketua Penerangan UMNO dan Johari Ghani, Menteri Kewangan Kedua.
Lantaran keliru dengan situasi tersebut, Nazri pantas memilih jalan tengah dengan mengatakan beliau adalah mewakili pengundi Padang Rengas sahaja.
Ketika itu, memang nampak ada asasnya Nazri berkata demikian, bukan saja kerana kedudukannya sebagai Ahli Parlimen Padang Rengas, tetapi juga disebabkan lokasi debat itu sendiri diadakan di Padang Rengas.
Tetapi, pada 7 April nanti debat sudah dipindahkan ke Shah Alam, maka kali ini Nazri mewakili siapa pula?
Tentulah tidak logik lagi jika beliau mewakili pengundi Padang Rengas, sedangkan debat kali ini diadakan di Shah Alam. Pengundi Padang Rengas pun barangkali tidak mungkin ramai yangdapat hadir ke Shah Alam itu nanti.
Dibandingkan dengan Padang Rengas yang jauh di utara, Shah Alam lebih hampir dengan Putrajaya dan PWTC yang merupakan pusat kuasa kepada kerajaan dan UMNO.
Berbeza dengan Tun Mahathir, kalau pun tidak mewakili Pakatan Harapan, beliau tentu dipersetujui sebulat suara mewakili Bersatu yang dipengerusikannya.
Selain isu-isu yang didebatkan merupakan topik nasional, di samping Nazri adalah juga seorang menteri dan Ahli MT UMNO, jika UMNO dan kerajaan benar-benar jujur, kenapa tidak status beliau dalam debat di Shah Alam nanti segera diubah?
Adakah UMNO dan kerajaan sedia membenarkan Nazri mewakili mereka berikutan perubahan lokasi itu atau sekali lagi faktor keselamatan dan ketenteraman awam akan dijadikan alasan untuk membatalkannya?
Lebih-lebih lagi Ketua Polis Negara, Khalid Abu Bakar semalam dipetik sebagai berkata, pihak penganjur masih perlu memaklumkan kepada pihak polis mengenai penganjuran debat tersebut dan sehingga ini mereka belum lagi berbuat demikian.
Kebarangkalian lain ialah mungkinkah MT UMNO yang akan bermesyuarat hujung bulan ini akan memutuskan debat itu tidak perlu diadakan dan Nazri, tiada pilihan lain selain terpaksa akur saja dengannya?
(ShahbudinHusin 26/03/2017).

0

0

votes
Article Rating
Kongsikan artikel ini


DIALOG RUU 355

Dialog atau sketsa perbualan mengenai RUU 355 ini diterima melalui grup Whatsapp  dan juga email. Rasanya tentu ramai yang turut sama menerima dan sudah pun membacanya.
Ia amat menarik untuk kita lebih memahami mengenai kemelut pindaan undang-undang tersebut yang sehingga ini masih tertangguh dan tidak diketahui sama ada akan dibentangkan atau terus ditangguhkan lagi.
Saya siarkannya semula untuk tatapan dan perkongsian kita bersama.
USTAZ DIN : “Setiap orang Islam wajib sokong RUU355…”
.
AWANG : “Tak wajib…. RUU355 bukan hukum Allah…. Sesuatu yang tidak diwajibkan oleh Allah dan Rasul, tidak ada siapa pun yang layak mewajibkannya…. Agama Islam ni bukan milik lebai PAS.”
.
USTAZ DIN : “Hukuman 100 kali sebatan bagi orang yang melakukan zina, itu hukum Allah…”
.
AWANG : “Saya tak pertikaikan 100 sebatan tu…. Yang saya nak tanya, 30 tahun penjara dan denda RM100,000, adakah itu hukum Allah? Setiap orang Islam wajib sokongkah?”
.
USTAZ DIN : “Tok Guru Haji Hadi kata wajib….”
.
AWANG : “Haji Hadi bukan nabi…!”
.
USTAZ DIN : “Dia seorang ulamak…”
.
AWANG : “Dia pun manusia biasa, bukannya dia terima wahyu dari langit….”
.
USTAZ DIN : “Enta memperlekehkan ulamak….!”
.
AWANG : “Ustaz mengkultuskan dia seperti nabi, itu lebih besar salahnya….”
.
USTAZ DIN : “Rasulullah bersabda, al-ulamak warisatul anbiya’… Para ulamak itu pewaris nabi…”
.
AWANG : “Kalau gitu, confirmlah Haji Hadi bukan ulamak…!”
.
USTAZ DIN : “Kenapa pulak…?”
.
AWANG : “Mana mungkin seorang pewaris nabi berakhlak seperti Haji Hadi…? Bercakap bohong, berbuat khianat, berbahasa kasar, tidak beradab, angkuh, sombong, menyakitkan hati ramai orang, menjadi bahan ketawa orang…. Logikkah seorang ulamak memiliki ciri-ciri dan sifat sebegitu…? Pewaris nabi apa gitu…?”
.
USTAZ DIN : “Sebenarnya, kenapa enta ni beria-ria menolak RUU355…? Apa yang enta takutkan…?”
.
AWANG : “Saya tidak menolak RUU355 dan tak ada sebab pun kenapa saya perlu takut…. Yang saya tanya, kenapa Ustaz kata setiap orang Islam wajib sokong RUU355…? Apa dalilnya…?”
.
USTAZ DIN : “Bukankah RUU355 menambahkan bidang kuasa mahkamah syariah…? Dan dicadangkan hukuman yang lebih berat terhadap pesalah, sesuai dengan hukum Allah….Itu ke arah perlaksananaan undang-undang hudud sepenuhnya….”
.
AWANG : “Ya lah…. tentang nak pinda rang undang-undang ke, nak rombak akta ke, bukankah itu urusan ahli Parlimen…? Pasal apa hukum terkena kepada setiap orang Islam…?
.
USTAZ DIN : “Yang di Parlimen tu, Parlimenlah, itu urusan wakil rakyat…. Tapi iman dalam dada kita masing-masing mesti ada iktiqad sama ada kita sokong atau tak sokong RUU355.”
.
AWANG : “Untuk apa…?”
.
USTAZ DIN : “Mungkin sebagai ujian sama ada kita benar-benar beriman atau tidak….”
.
AWANG : “RUU355 nya mana…?”
.
USTAZ DIN : {Diam}
.
AWANG : “Yang ustaz kata setiap orang Islam wajib sokong, untuk menguji sama ada kita beriman atau kafir…. mana bendanya…?”
.
USTAZ DIN : “Usul tersangkut di parlimen…. Itu bukan salah PAS.”
.
AWANG : “Bukan salah PAS apa, Haji Hadi yang mintak tangguh sampai dua kali….!”
.
USTAZ DIN : “Mesti ada sebab kenapa Tok Guru tangguhkan….”
.
AWANG : “Saya tak nak tahu pun apa sebab dan alasan PAS tangguhkan pembentangan usul tu…. tapi saya cuma persoalkan kenapa keluarkan fatwa setiap orang Islam wajib sokong RUU355, sedangkan Presiden PAS sendiri yang tangguhkan….?”
.
USTAZ DIN : “Ish… enta tak faham….”
AWANG : “Saya nak tanya Ustaz, apa jenis kesalahan yang boleh didenda RM100,000 dan 30 tahun penjara…?”
.
USTAZ DIN : “Er….”
.
AWANG : “Di antaranya kesalahan di bawah akta mahkamah syariah ialah menyebarkan fatwa yang bercanggah dengan fatwa negeri…. Nanti ustaz-ustaz sunnah yang digelar wahabi ramai yang kena penjara 30 tahun kerana menyampaikan ilmu Qur’an dan Sunnah yang bercanggah dengan fatwa negeri…. Undang-undang ini yang Ustaz kata wajib sokong…? Ustaz-ustaz yang mengajar agama tanpa tauliah, walaupun dia lebih alim dari orang yang tukang bagi tauliah,  boleh didenda RM100,000 atau penjara 30 tahun, undang-undang ini yang Ustaz kata wajib disokong oleh setiap orang Islam…?”
.
USTAZ DIN : ????? (telan air liur)
Amacam?
Mudah-mudahan kita sama-sama mendapat manfaat dan lebih memahami isu sebenar daripada perbualan Ustaz Din dan Awang di atas.
(ShahbudinHusin 28/03/2017).

0

0

votes
Article Rating
Kongsikan artikel ini


GURU2 BOLEH SOKONG PEMBANGKANG DAN KRITIK KERAJAAN, TAPI….

Saya meneliti kenyataan Menteri Pendidikan, Datuk Seri Mahdzir Khalid yang menasihat guru-guru yang cenderung menyokong parti pembangkang supaya berhenti daripada perkhidmatan tersebut.
Itu secara tersurat tetapi secara tersirat pula, saya melihat kenyataan beliau sebagai satu bentuk ancaman dan ugutan awal supaya para guru tidak terlibat dengan program parti pembangkang atau bersedia menerima padah.
Dengan perkembangan teknologi maklumat dan minat politik rakyat semakin bercambah baik, agak aneh apabila pemimpin negara seperti Datuk Seri Mahdzir memilih untuk bersikap kolot dan jumud dengan menafikan hak para guru untuk menyokong parti politik bukan kerajaan.
Barangkali, kerana sikap kuno pemimpin seperti inilah yang menyebabkan negara masih gagal mencapai taraf negara maju pada 2020 sehingga terpaksa menganjak sehingga 2050.
Saya menyarankan agar Datuk Seri Mahdzir Khalid berhenti mencampuri urusan para guru di luar waktu sekolah, sebaliknya beliau patut memberikan keutamaan dengan menumpukan perhatian kepada usaha membaiki mutu pengajaran dan pembelajaran (P&P) di sekolah.
Hal ini kerana, bukan satu rahsia lagi apabila para guru turut dibebankan dengan tugasan berbentuk pentadbiran dan perkeranian sehingga mengganggu fokus mereka untuk mengajar.
Waktu kerja mereka bukan lagi setakat waktu persekolahan, ada kalanya terpaksa dibawa pulang untuk diselesaikan sehingga larut malam.
Selain itu, ada juga dilaporkan yang para guru turut diwajibkan menghadiri kursus yang tiada kaitan dengan profesion perguruan.
Dengan pelbagai bebanan tugasan yang tidak berkaitan ini, sudah tentu para guru ini berhak untuk membuat pilihan dengan menyertai parti lain yang diharapkan boleh menjamin kualiti pendidikan negara pada tahap terbaik.
Dalam pada itu, saya juga menggesa Datuk Seri Mahdzir Khalid supaya menyiasat sekolah-sekolah terutamanya di luar bandar, Sabah dan Sarawak yang sehingga sekarang tidak menikmati infrastruktur pendidikan yang lebih sempurna. Inilah antara keutamaan yang perlu beliau laksanakan sebagai Menteri Pendidikan.
Walau bagaimanapun, menyedari suasana Kerajaan yang semakin bersifat autokratik dan tidak terbuka untuk menerima kritikan dari penjawat awam, saya turut menasihatkan para guru dan penjawat awam lain supaya mengambil langkah berwaspada.
Pastikan anda menggunakan kuasa undi anda untuk mengubah Kerajaan sekarang kepada sebuah Kerajaan baharu yang lebih peduli dengan nasib semua golongan masyarakat.
DR SITI MARIAH MAHMUD
Ahli Parlimen AMANAH Kota Raja
Ketua Angkatan Wanita AMANAH Negara (AWAN) Nasional
27 Mac 2017.
Ulasan
 – Mengapa UMNO dan BN tiba-tiba begitu bimbang dengan guru-guru yang menyokong parti pembangkang dan mengkritik kerajaan?
Adakah tarikh pilihanraya sudah hampir nak tiba?
Adakah dengan mengugut untuk mengambil tindakan akan menakutkan guru-guru dan menyebabkan undi lebih bertambah kepada BN atau mengakibatkan kebencian terus meningkat dan sokongan makin terhakis?
Jika guru-guru terlibat dalam politik di luar waktu sekolah dan tidak menjejaskan tugas-tugas mengajar mereka, apa masalahnya kepada kerajaan?
Guru-guru berkhidmat kepada kerajaan atau kepada UMNO dan BN?
Bagaimana pula dengan guru-guru atau pegawai pendidikan daerah dan negeri yang taksub gila menyokong UMNO dan BN?
Apa hukuman untuk mereka? Di mana keadilannya?
Selain itu, bukankah Mahadzir Khalid sendiri adalah guru sebelum ini dan kerana penglibatannya dalam politiklah beliau dapat jadi Menteri Besar Kedah dan sekarang Menteri Pendidikan?
Ohhh….sebenarnya guru-guru memang dibolehkan menyokong pembangkang dan mengkritik kerajaan, tetapi pastikan ia hanya di Selangor, Pulau Pinang dan Kelantan saja.
Oleh itu…PRU 14 nanti, ubah jangan tak ubah.
(ShahbudinHusin 27/03/2017).

0

0

votes
Article Rating
Kongsikan artikel ini


NASIB BAIKLAH TAMRIN GHAFAR SUDAH KELUAR PAS….

Harus diakui bahawa Pas sejak kebelakangan ini terlihat semakin keliru, caca-marba dan tidak menentu dalam menentukan pendirian dan hala tujunya sendiri.
Sekejap macam dekat dan mahu bersama Najib Razak, UMNO dan BN, tetapi dalam masa yang sama cuba pula menjalin kerjasama dengan Bersatu.
Di ketika lantang meletakkan syarat bahawa sesiapa yang ingin bekerjasama dengan mereka mesti memutuskan hubungan dengan DAP dan Amanah, sebaliknya di Selangor ia senang-senang bekerjasama membentuk kerajaan negeri bersama Pakatan Harapan sambil mengutip laba jawatan sebagai Exco, dalam GLC negeri, ketua kampung dan macam-macam lagi.
Kukuh dengan pendirian bahawa perjuangan Pas bukan saja di dunia, tetapi yang lebih penting ialah akhirat, namun gagah juga mempertahankan mahu bertanding 70 kerusi tanpa rela diusik biar pun satu.
Kemudian, pernah juga Pas mengatakan mahu bertanding di seluruh negara, termasuk di kerusi-kerusi yang ditandingi DAP.
Di ketika yang lain, Hadi Awang tidak segan-segan menyebut bahawa Pas tidak mahu berebut kuasa dengan UMNO dan BN, cukup katanya sekadar dapat jadi penasihat saja.
Namun, tidak berapa lama kemudian, Hadi juga pernah berkata, Pas memang sudah lama membuka pintu untuk formula satu lawan satu bagi menumbangkan UMNO dan BN.
Di tengah-tengah antara mahu jadi penasihat dan bersama-sama ingin menjayakan formula satu lawan satu, ada juga terkeluar suara mahu jadi king maker antara BN dengan Pakatan Harapan.
Kemudian pula, sebagaimana yang tersebar videonya, Hadi mendedahkan Pas ingin mentadbir lima negeri melalui kerjasamanya  dengan UMNO.
Tak tahu kenapa dan meskipun seluruh Malaysia sudah menonton video tersebut, kata Hadi, beliau tidak pernah sama-sekali bercakap demikian. Allahu Akbar Tok Guru….
Terbaru ini, dilabelkannya  BN seperti biawak hidup.
Sampai hati betul Tok Guru ni…dah elok-elok pakai sedondon merah jambu, kemudian berpimpin tangan dengan Najib dan diberi ruang bekerjasama melalui Akta 355, alih-alih gelaran biawak hidup balasannya.
Yang marah dengan Pakatan Harapan sampai digelar biawak lagi besar pula, kenapa?
Bukankah ia bermakna di Selangor, Pas sama-sama biawak besar juga, kecuali jikaberani buat keputusan keluar dengan segera?
Keliru, caca-marba dan tidak menentu – itulah imej Pas sekarang ini. Tidak pernah ada mana-mana parti lain sepertinya.
Nasib baiklah Tamrin Ghafar cepat-cepat keluar Pas, jika tidak rambut putihnya pun boleh jadi hitam semula sekarang ini.
(ShahbudinHusin 27/03/2017).

0

0

votes
Article Rating
Kongsikan artikel ini


JANGAN BUANG MASA NAK KALAHKAN NAJIB DI PEKAN…

Sekurang-kurangnya tiga orang sudah menyatakan minat dan kesediaan untuk menentang Najib Razak di kerusi Parlimen Pekan dalam pilihanraya umum akan datang ini.
Mereka ialah Ezam Mohd Nor yang menyatakan kesediaan untuk bertanding melalui Parti Bebas Rasuah yang bakal ditubuhkannya, Anina Saadudin, Ahli MPT Bersatu dan Abdul Rahman Mohd Nor, Ketua Bahagian Bersatu Pekan.
Di antara ketiga-tiga mereka, hanya Abdul Rahman merupakan orang tempatan Pekan. Beliau memang berasal dari Pekan, pernah menjadi pegawai tinggi kerajaan dan kini mengetuai Bersatu di bahagian itu, manakala Ezam dari Selangor dan Anina pula dari Langkawi, Kedah.
Fokus utama Pakatan Harapan dalam PRU 14 ialah untuk menyingkirkan Najib dengan cara mengalahkan UMNO dan BN melalui peti undi. Dengan yang demikian, usaha untuk menumbangkan Najib di Pekan seharusnya menjadi pilihan yang kedua.
Najib bukan tidak boleh dikalahkan di Pekan, tambahan lagi beliau pernah menang cuma dengan 241 undi saja pada pilihanraya 1999 yang lalu.
Tetapi, sejak kemenangan tipis 1999 itu, beliau telah menambah ramai pengundi baru untuk mengundi di Pekan. Sejak itu, kemenangan Najib sentiasa agak selesa dengan terbaru pada pilihanraya 2013, beliau menang dengan majoriti 35,613 undi mengalahkan calon PKR, Mohd Fariz Musa.
Dengan yang demikian, tambahan lagi dengan amalan “cash is king” yang kian berleluasa dan Najib sendiri semakin mempunyai banyak wang sekarang ini, menumbangkannya di Pekan boleh dianggap hampir mustahil.
Oleh itu, untuk apa Ezam yang berasal dari Selangor dan Anina dari Langkawi, cuba cari nahas dengan menawarkan diri bertanding di Pekan?
Mampukah mereka mengalahkan Najib atau mereka bertanding sekadar ingin glamour serta publisiti semata-mata?
Bagi Ezam dan Anina, jika mereka masih menjiwai perjuangan Pakatan Harapan dan Tun Mahathir Mohamad yang ingin menumbangkan UMNO dan BN serta dengannya akan membuatkan Najib turut tersingkir, adalah lebih baik mereka menumpukan usaha secara nasional dan bergerak ke seluruh negara bersama-sama gabungan pembangkang bagi tujuan itu.
Jika ada rezeki dan keyakinan daripada Pakatan Harapan, Ezam dan Anina sebenarnya lebih sesuai bertanding di tempat lain, seperti di Selangor atau Kedah misalnya. Jika Pakatan Harapan menang, mungkin ada jawatan tertentu menunggu mereka.
Bagi kerusi Pekan, jika Pakatan Harapan memutuskan mahu menyerahkan kerusi itu kepada Bersatu, Abdul Rahman dengan kedudukannya sebagai anak jati Pekan dan pernah menjadi pegawai tinggi kerajaan, adalah calon yang sesuai dan munasabah untuk berlawan dengan Najib.
Setidak-tidaknya Abdul Rahman tentu ada saudara mara dan kawan-kawan serta lebih mengetahui selok-belok kampung, jalan berlubang dan rumah-rumah yang uzur di sekitar Pekan itu berbanding Ezam dan Anina sebagai modal untuk berkempen.
Meskipun secara realistiknya harapan Abdul Rahman tidaklah mudah untuk menewaskan Najib, tetapi beliau dikira masih mampu untuk memberi cabaran yang sewajarnya jika diberi kepercayaan untuk bertanding. Kata orang, kalah dalam tangan, menang belum tentu.
Sepertimana disebut pada awal tadi, PRU 14 ini matlamatnya ialah untuk menyingkirkan Najib dengan cara menumbangkan UMNO dan BN. Lantaran itu, fokus jangan sesekali berubah.
Berbanding mengalahkan Najib di Pekan, menumbangkan UMNO serta BN adalah lebih mudah dan munasabah. Di tambah dengan sekian banyak isu dalam negara serta kenaikan kos sara hidup yang berterusan mencengkam rakyat, mengajak rakyat berubah memilih kerajaan baru  tidaklah sesukar meminta pengundi Pekan agar tidak memilih Najib.
Lagi pun, dengan tumbangnya UMNO dan BN, jika Najib menang sekali pun di Pekan, ia tetap tidak memberi sebarang makna lagi kepadanya.
Bagi Pakatan Harapan, mereka tidak perlu terlalu memberi fokus di Pekan sehingga hilang tumpuan kepada kawasan-kawasan lain. Juga tidak perlu melayan sangat saranan golongan akademik agar calon yang setaraf Tun Mahathir atau Anwar diletakkan oleh Pakatan Harapan untuk bersaing dengan Najib di Pekan.
Calon Pakatan Harapan yang berwibawa dan boleh menjadi Perdana Menteri dan Menteri, seharusnya diberi kerusi lain yang  boleh menang supaya selepas tumbangnya UMNO dan BN, mereka boleh memegang jawatan dalam kerajaan demi menyelamatkan negara ini.
Memang seronok dapat melihat Najib kalah di Pekan, tetapi jauh lebih seronok jika UMNO dan BN dapat ditumbangkan. Keseronokan Najib kalah di Pekan, bagaimanapun boleh hilang seronoknya jika akhirnya UMNO dan BN terus berkuasa lagi.
Lantaran itu, jangan sampai matlamat utama yang ingin dicapai tidak kesampaian.
(ShahbudinHusin 28/03/2017).

0

0

votes
Article Rating
Kongsikan artikel ini


INILAH GANDINGAN PENYELAMAT MALAYSIA

Selepas mengumumkan Pakatan Harapan akan didaftarkan secara rasmi dengan Pendaftar Pertubuhan bagi menghadapi BN dalam pilihanraya akan datang, gabungan itu hari ini menamakan Tun Mahathir Mohamad dan Dr Wan Azizah Wan Ismail sebagai penasihat jawatankuasa protemnya.
Jawatankuasa protem Pakatan Harapan itu nanti akan dianggotai oleh 16 orang, di mana setiap parti (PKR, DAP, Amanah dan Bersatu) masing-masing mempunyai empat wakilnya.
Perlantikan Tun Mahathir dan Dr. Wan Azizah, kedua-duanya doktor perubatan sebagai penasihat, bukan saja menyerlahkan harapan yang lebih cerah untuk Pakatan Harapan mengambil alih pentadbiran negara daripada UMNO dan BN, tetapi juga seperti memunculkan kembali gandingan Tun Mahathir – Anwar Ibrahim yang pernah gemilang sebelum ini.
Kalau dulu Tun Mahathir bergandingan dengan Anwar, kini beliau berpadu tenaga menerajui Pakatan Harapan bersama Dr Wan Azizah yang mewakili suaminya yang masih berada di penjara.
Susulan Pakatan Harapan akan didaftarkan secara rasmi, sebagaimana yang sudah dipersetujui juga, penggunaan satu logo dan satu manifesto untuk berlawan dengan BN tentunya akan menjadi lebih mudah untuk dilaksanakan.
Selepas ini, tiada sebab lagi untuk rakyat tidak boleh meyakini Pakatan Harapan sebagai penyelamat negara yang telah banyak dirosakkan oleh kepimpinan Najib Razak serta menjadi pengganti kepada BN.
Jika selama ini kita mengkagumi banyak kejayaan Tun Mahathir dalam memajukan negara, memberi keselesaan dan kemakmuran kepada rakyat serta meletakkan nama Malaysia pada nilai yang tinggi di mata dunia, percayalah bahawa beliau sedang berusaha melakukannya sekali lagi.
Tinggalkan UMNO serta BN, lupakan Pas dan bulatkan tekad kita memenangkan Pakatan Harapan.
Pakatan Harapan adalah penyelamat negara dan pemberi harapan baru kepada anak cucu kita daripada kehidupan mereka terus disengsarakan.
(ShahbudinHusin 29/03/2017)

0

0

votes
Article Rating
Kongsikan artikel ini


PAS "DIKENCING" LAGI, MAKA ELOKLAH DIBUAT PERHIMPUNAN BAJU HITAM TANDA
SEDIH DAN DUKA LARA

Akhirnya Pas basah lenjun kena “kencing” dengan UMNO dan BN apabila Najib Razak sendiri mengumumkan bahawa kerajaan tidak akan mengambil alih pembentangan usul Akta 355 di Parlimen kerana ketiadaan konsensus sesama mereka.
Berikutan itu, kata Najib, usul tersebut akan kekal sebagai usul persendirian yang akan dibentangkan sendiri oleh Hadi Awang dan terserah kepada Speaker untuk mempertimbangkan atau memberi ruang kepada pembentangannya.
Setelah dua kali Hadi menangguhkan pembentangannya sebelum ini, besar kemungkinan usul itu kini langsung tidak diberi ruang oleh Speaker untuk dibentangkan kerana ia seolah-olah tidak lagi mendapat sokongan daripada kerajaan. Ketiadaan masa dan memberi keutamaan kepada usul kerajaan tentulah akan dijadikan alasan.
Malah, jika pun ia diberi ruang untuk dibentangkan, ia tentu mustahil untuk diluluskan. Jika dalam mesyuarat BN pun, Najib gagal meyakinkan parti-parti komponen untuk memberi sokongan secara konsensus, sedangkan ia hanya melibatkan kepentingan Islam, sudah pasti Ahli-Ahli Parlimen UMNO juga tidak berani memberikan undi mereka kepada usul Pas tersebut kiranya ia diberi ruang untuk dibentangkan.
Akhirnya, Akta 355 mencipta sejarah sebagai satu-satunya usul yang hanya dapat dibentangkan di Padang Merbok, bukan di Parlimen.
Najib dan UMNO kini ternyata lebih sayangkan kawan lama berbanding Pas sebagai “kawan baharu”  mereka yang kononnya sangat diperlukan untuk sama-sama menegakkan hukum Islam.
Ternyata juga, janji Najib dan Zahid Hamidi yang mengatakan kerajaan akan mengambil alih dan membentangkan sendiri usul Akta 355 sebagai tanda komited kerajaan untuk memperkukuh perundangan Islam dengan kerjasama “rakan baharu” dan bersedia dengan kehilangan segelintir kawan lama, tidak ubah seperti janji bulan madu pasangan yang sedang asyik bercanda di taman bunga.
Begitu juga dengan ungkapan manis Jamil Khir yang hadir dalam Perhimpunan Ungu di Padang Merbok dan sebelum  itu membawa dua Ahli Palimen Pas minum teh tarik di London untuk memberi penerangan berkaitan Akta 355, tidak lebih seperti program jalan-jalan cari makan saja layaknya.
Telahan banyak pihak bahawa usul Akta 355 hanyalah sebagai permainan UMNO untuk memerangkap Pas supaya mendekatkan diri dengan mereka dan dalam masa yang sama untuk memecah-belahkan pembangkang, terbukti benar 100 peratus.
Jika benar Najib dan UMNO mahu mempertingkat syiar Islam melalui usaha memperkasa Mahkamah Syariah, mereka sepatutnya boleh membawa dan mencadangkannya sendiri ke Parlimen tanpa meminta Pas mengusulkannya melalui usul persendirian.
Sebagai kerajaan, seperti mana semua pindaan rang undang-undang yang lain, ia adalah tugas dan tanggungjawab kerajaan untuk melaksanakannya, bukan melalui usul oleh pihak ketiga.
Tetapi, oleh kerana niatnya tidak ikhlas iaitu untuk memerangkap Pas dan menunjukkan Najib seolah-olah cintakan Islam di sebalik skandal 1MDB, dana RM2,600 juta yang diterimanya, hubungan dengan Jho Low, kekayaan mengejut anak tirinya, Riza Aziz serta pembaziran Rosmah Mansor, maka digunakanlah Akta 355 itu sebagai alatnya.
Pas seharusnya sedar bahawa kerajaan yang ada sekarang lebih dikenali di seluruh dunia sebagai kerajaan kleptokrasi yang sarat dengan skandal yang memalukan. Maka, mana mungkin, malah amat menghairankan,  jika ia tiba-tiba tampil seolah-olah begitu cintakan agama dan Tuhan.
Sekarang, dengan kerajaan sendiri menolak untuk mengambil alih usul tersebut, Pas bukan saja “dikencing” dan dimalukan, bahkan ramai pemimpinnya juga terpaksa menanggung dosa kering di sisi Tuhan.
Disebabkan ghairah dengan percaya dengan janji manis UMNO berhubung Akta 355, bukan sedikit yang dituduh oleh Pas sebagai anti Islam, munafik, jahil, layak dikebumi di jirat Cina dan ada mufti turut mahu disekeh kepalanya.
Kini Tuhan sendiri menunjukkan siapa yang anti Islam dan siapa yang tidak sanggup meninggi serta memuliakan hukum Islam sedangkan kuasa sedang berada di tangan mereka.
Hanya kerana tekanan parti-parti bukan Islam, walhal sebelum ini berdegar-degar bercakap pindaan Akta 355 hanya berkait dengan orang Islam dan tidak melibatkan sama-sekali bukan Islam, Najib dan UMNO terkulai dek kepuraan-puraan sendiri.
Pas tentunya sedang berduka lara dengan keputusan kerajaan itu. Punahlah harapan mereka untuk terus gebang di sana sini tentang Akta 355. Tetapi ia jelas menggambarkan ketidakcerdikan, tidak bijaksana dan gagalnya Pas yang diterajui oleh Hadi.
Oleh itu, jika sebelum ini Pas mengadakan Perhimpunan Ungu di Padang Merbok untuk mengajak rakyat menyokong Akta 355, mereka kini bolehlah mengadakan Perhimpunan Baju Hitam pula sebagai tanda protes, sedih dan duka lara kerana dipermainkan dan “dikencing” oleh Najib dan UMNO.
(ShahbudinHusin 30/03/2017)

0

0

votes
Article Rating
Kongsikan artikel ini


TAK SAYANG JAWATAN KONON, TAPI….

Di sebalik beberapa Pas kawasan semakin banyak meluluskan usul agar parti itu memutuskan hubungan dengan PKR, Pas Selangor nampaknya agak keberatan untuk mengambil tindakan yang sama dengan cuba memberi gambaran daripada sudut yang berbeza.
Pesuruhjaya Pas Selangor, Iskandar Abdul Samad berkata, sekiranya usul putus hubungan itu diluluskan, ia hanya akan menguntungkan seteru politik mereka iaitu Amanah.
Katanya, keberadaan Pas dalam kerajaan negeri ialah untuk memastikan Amanah terus berada di luar lingkungan kuasa di Selangor.
Kita tak takut hilang jawatan….tapi kita takut Amanah masuk dalam pentadbiran kerajaan Selangor, ujar beliau.
Hehehe….tak takut hilang jawatan konon, tapi takut pula Amanah jadi ganti dalam pentadbiran kerajaan negeri.
Dalam pengertian yang mudah, kalau Pas putuskan hubungan dengan PKR, automatik Amanah akan masuk sebagai pengganti dan hilanglah semua jawatan yang dipegang selama ini.
Selagi tak putus hubungan dengan PKR, selagi itulah Pas kekal dengan nikmat jawatan dalam kerajaan Selangor.
Dalam masa yang sama, selagi itulah Amanah dapat dihalang daripada memegang jawatan.
Bukankah ia bermakna yang dipertahankan sebenarnya hanyalah jawatan?
Itu pun masih lagi nak berdalih mengatakan tidak sayang jawatan kononnya. Lawaklah dol….
(ShahbudinHusin 29/03/2017).

0

0

votes
Article Rating
Kongsikan artikel ini


AKTA 355 SEBAGAI USUL PERSENDIRIAN, ADAKAH AHLI2 PARLIMEN UMNO AKAN
MEMBERI UNDI MEREKA?

Mungkin kerana malu mahu mengakui mereka sudah “dikencing”  secara terang-terangan, beberapa pemimpin Pas yang pro Hadi Awang masih lagi menganggap tiada apa-apa yang berubah di sebalik pengumuman Najib Razak bahawa kerajaan tidak akan mengambil alih pembentangan usul meminda Akta 355 di Parlimen.
Kata mereka, usul itu kini kembali kepada asal iaitu akan dibentangkan sendiri oleh Hadi sebagai usul persendirian.
Ketua Dewan Ulama Pas, Dr Mahfodz Mohamed berkata, keputusan kerajaan enggan membentangkan usul itu memang sudah dijangka.
Kata beliau, Pas sudah melakukan sebaik mungkin untuk mencuba berkaitan usul itu dan kini akan meneruskan dengan rancangan asal di mana Hadi sebagai Ahli Parlimen Marang akan membentangkannya sendiri.
Ketua Penerangan Pas, Nasharuddin Tantawi berkata, keputusan kerajaan tidak mahu mengambil alih usul Akta 355 itu tidak menjejaskan apa-apa bagi pihak Pas.
“Situasinya adalah kekal pada formal asal. Sememangnya Ahli Parlimen Pas sejak awal diletakkan dalam ‘mode standby’  bagi menghadapi perbahasan di Parlimen.
“Tidak menjadi isu siapa yang membawa usul tersebut. Apa yang penting Akta 355 mesti dan berjaya dipinda,” katanya lagi.
Ketua Pemuda Pas, Nik Abduh Nik Aziz juga menjelaskan, penolakan kerajaan untuk membentangkan usul tersebut tidak menjejaskan Pas.
Kata beliau, langkah kerajaan untuk membentangkannya sebelum ini adalah urusan BN dan tiada kaitan dengan parti itu.
“Ia sekadar balik asal dan kembali kepada persediaan asal Pas,” tambahnya.
Benarkah Pas tidak terjejas dengan keputusan kerajaan itu?
Secara mudahnya, berikutan pengumuman Najib semalam, usul persendirian Hadi itu kini terserah kepada Speaker sama ada mahu memberi laluan atau tidak. Tetapi, mengikut kebiasaan, Speaker akan memberi laluan kepada usul kerajaan dihabiskan terlebih dahulu.
Oleh kerana sidang Parlimen hanya tinggal empat hari saja lagi, kebarangkalian untuk Speakar memberi laluan kepada usul persendirian Hadi teramat tipis sekali. Selain itu, usul kerajaan juga boleh diselitkan pada bila-bila masa untuk membuatkan usul persendirian Hadi terus tertinggal jauh di belakang.
Langkah kerajaan mengambil alih usul meminta Akta 355 daripada Pas sebelum ini adalah paling baik dan lebih memungkinkan ia diluluskan, seterusnya dapat dijadikan undang-undang jika benar kerajaan mahu ia dilaksanakan.
Ini kerana kerajaan mempunyai majoriti wakil dalam Parlimen iaitu 134 orang dan ditambah dengan Ahli Parlimen Pas seramai 14 orang, jumlahnya akan menjadi 148 daripada keseluruhan 222 Ahli Parlimen.
Namun demikian, Najib gagal meyakinkan komponen BN untuk menyokong pembentangan usul itu meskipun beliau dan Zahid Hamidi sudah sekian lama mengumumkan langkah mengambil alihnya daripada Pas demi memartabatkan perundangan Islam.
Kegagalan mencapai konsensus dalam BN itu dengan sendirinya menunjukkan kelemahan Najib dalam mengawal dan membuatkan semua komponen tunduk kepadanya. Najib mungkin akan terus tidak dihormati dan diveto lagi dalam banyak perkara selepas ini.
Menyerahkan usul Akta 355 kembali kepada Pas, bukan saja terpaksa bergantung kepada budi bicara Speaker, malah lebih sukar ialah untuk mendapatkan undi daripada penyokong kerajaan sendiri, terutamanya UMNO yang ada 88 kerusi Parlimen.
Dalam hal ini, jika Hadi diberi laluan melakukan pembentangannya, undi yang sepatutnya beliau harap dan tagih ialah daripada blok kerajaan yang sudah pun sedia mempunyai majoriti. Blok pembangkang hanyalah minoriti iaitu 74 undi saja, lagi pun Ahli-Ahli Parlimen pembangkang sudah lama dijauhi oleh Pas dan Hadi.
Persoalannya, sediakah Najib dan semua Ahli Parlimen UMNO memberi undi kepada usul persendirian Hadi itu nanti sedangkan MCA, MIC dan Gerakan awal-awal lagi tidak berubah dengan ugutan akan meletakkan jawatan jika usul itu diluluskan?
Jika untuk mendapatkan kebenaran mengambil alih dan membentang usul pun, Najib perlu mendapat restu daripada komponen BN terlebih dahulu dan beliau kemudiian gagal memperolehi konsensus, tidakkah untuk memberi undi juga Najib perlu sekali lagi merujuk kepada MCA, MIC dan Gerakan?
Kiranya untuk mengambil alih usul saja parti-parti komponen BN sudah pun menolaknya, apakah mungkin mereka akan memberi kebenaran untuk usul tersebut diundi oleh Ahli-Ahli Parlimen UMNO, termasuk Najib dan Zahid Hamidi?
Itu pun kalau usul itu diberi laluan oleh Speaker untuk dibentangkan. Untuk mengelakkan kemungkinan berlakunya kecelaruan dan perpecahan sesama komponen BN, Najib juga tentunya boleh membisikkan kepada Speaker agar usul persendirian Hadi itu terus didiamkan selama-lamanya.
Jadi, di mana yang pemimpin Pas kata keengganan kerajaan mengambil alih usul Akta 355 itu tidak menjejaskan apa-apa kepada mereka dan yang berbeza hanya ia kini kembali kepada asal dengan dibentangkan oleh Hadi sendiri sebagai usul persendirian?
(ShahbudinHusin 30/03/2017).

0

0

votes
Article Rating
Kongsikan artikel ini


AKTA 355 HANYA MAINAN POLITIK?

Kenyataan 1
Keputusan Dato’ Seri Najib Tun Razak untuk tidak membentangkan sendiri cadangan pindaan kepada Akta 355 untuk menaikkan had hukuman Mahkamah Syariah adalah pukulan maut (“total knock-out/TKO”) kepada sebarang usaha untuk menghidupkan usul itu.

Saya telah menulis dengan panjang lebar tahun lepas menerangkan Peraturan Dewan 49 yang secara jelas menyebut bahawa sebarang rang undang-undang persendirian (rujuk http://rafiziramli.com/2016/10/rang-undang-undang-355-dato-seri-najib-tun-razak-mesti-isytihar-pendirian-pentadbiran-beliau/), jika pun dibenarkan dibaca, dibahas dan menang undian di Dewan Rakyat, tidak akan pergi ke peringkat yang lebih jauh kecualilah Kerajaan bersetuju untuk menerima cadangan RUU itu dan diambil alih untuk dibentangkan semula di Dewan Rakyat bagi bacaan kali kedua.

Ini bermakna, seperti yang saya tegaskan berkali-kali, kuasa sebenar untuk memperkasakan Mahkamah Syariah terletak di tangan Dato’ Seri Najib Tun Razak sebagai Perdana Menteri. Dalam keadaan RUU persendirian yang dibawa YB Marang itu dipulangkan kembali kepada beliau, kesemua keputusan bersabit kebenaran pembentangan dan diluluskan terletak di tangan Dato’ Seri Najib (seperti berikut):

1) Keputusan untuk menukar aturan mesyuarat supaya semua akta kerajaan yang disenaraikan lebih awal digugurkan untuk memberi laluan kepada pembacaan RUU persendirian YB Marang terletak di tangan Dato’ Seri Najib (kerana urusan kerajaan perlu disudahkan terlebih dahulu sebelum RUU persendirian boleh dibaca)

2) Keputusan untuk melangkah giliran untuk mendahulukan pembacaan RUU persendirian YB Marang mengatasi semua urusan kerajaan yang telah disenaraikan lebih awal (seperti yang pernah berlaku sebelum ini) juga keputusan Dato’ Seri Najib sebagai ketua kerajaan

3) Jika pun (1) atau (2) dibenarkan untuk membolehkan RUU persendirian YB Marang dibaca, dibahas dan diundi, keputusan untuk mengarahkan ahli parlimen Barisan Nasional menyokong RUU persendirian itu adalah keputusan Dato’ Seri Najib

4) Jika pun (1) atau (2) dibenarkan dan Dato’ Seri Najib bersetuju mengarahkan ahli parlimen Barisan Nasional menyokong RUU persendirian itu (seperti (3)), keputusan sama ada Kerajaan akan mengambil alih cadangan pindaan itu untuk dibentangkan kembali bagi bacaan kedua adalah keputusan Dato’ Seri Najib

Akhirnya, jika pun Dato’ Seri Najib boleh bermain politik dengan membenarkan (1), (2) dan (3), saya yakin cadangan RUU persendirian YB Marang itu akan terhenti di peringkat bacaan pertama (setelah pengundian dibuat) kerana Dato’ Seri Najib tidak mungkin akan bersetuju mengambil alih cadangan pindaan tersebut untuk dibentangkan kembali sebagai rang undnag-undang kerajaan (seperti kehendak Peraturan Dewan).

Kenapa saya begitu pasti?

Kerana jika benar Dato’ Seri Najib ikhlas, sudah tentu beliau meneruskan janjinya yang dibuat di Perhimpunan Agung UMNO yang lalu bahawa pihak Umno (dan Kerajaan Persekutuan) sendiri yang akan membentangkan perkara ini dan melalui proses Dewan Rakyat mengikut Peraturan Mesyuarat.

Kalau Kerajaan Persekutuan menolak untuk membentangkannya pada bacaan pertama dan dipulangkan kepada YB Marang yang tertakluk kepada semua keputusan Dato’ Seri Najib bagi kelulusan di peringkat (1), (2) dan (3) di atas, kenapa pula di langkah (4) tiba-tiba Dato’ Seri Najib akan mengambil alih RUU persendirian itu?

RUU355 kekal permainan politik Umno untuk memastikan berlaku pertembungan 3 penjuru dalam PRU14.

Dato’ Seri Najib nampaknya yakin beliau bakal mencipta sejarah sebagai Perdana Menteri yang paling tidak popular tetapi kekal berkuasa melalui adu domba politik yang melaga-lagakan rakyat dengan bermain isu agama dan kaum. Beliau lupa rakyat sedang menonton sandiwara ini dan jangan perkecilkan kecerdikan rakyat membaca yang tersirat di sebalik permainan politik ini.

Sama ada RUU355 dibenarkan dibentang atau tidak, saya telah buat pendirian kerana telah cukup maklumat dengan menilai keikhlasan Dato’ Seri Najib dalam hal ini. Bentanglah secepat mungkin supaya kita boleh kembali kepada isu-isu rakyat yang lebih tinggi keutamaannya untuk diselesaikan berbanding permainan politik Umno ini.

RAFIZI RAMLI
AHLI PARLIMEN PANDAN
NAIB PRESIDEN PKR
Kenyataan 2
Sebelum sesuatu akta mahu dipinda, perlulah dibuat suatu usul kepada parlimen. Usul ini boleh dibawa oleh kerajaan, boleh juga dibawa oleh sesiapa ahli parlimen yang bukan dari kerajaan. Jika dibawa oleh parti pemerintah, ini namanya usul kerajaan. Jika dibawa oleh ahli parlimen bukan kerajaan, ini dipanggil usul persendirian.
Apakala usul untuk meminda sesuatu akta telah dibawa dan dipersetujui oleh dewan, barulah perkara yang mahu dipinda itu dibentangkan untuk dibahaskan oleh ahli-ahli dewan.
Adapun “RUU355” ini baru pada tahap membawa usul kepada parlimen. Tahap ini belum lepas lagi. Asalnya marang yang ingin membawa usul. Diberi dua peluang tetapi Marang mohon ditangguhkan.
Kemudian PM dan TPM membuat kenyataan bahawa kerajaan akan mengambilalih. Kali pertama PM sebut dalam Perhimpunan Agung UMNO 2016. Berikutnya TPM sebut dalam beberapa kenyataan media. Sahabat saya YB Takiyuddin Hassan juga memberi reaksi bahawa lebih mudah kiranya kerajaan yang bawakan usul ini. Saya dari awal lagi bersetuju cara ini. Sebab kerajaanlah yang menguasai majoriti dalam parlimen…134 kerusi, sedangkan PAS hanya 14 kerusi sahaja.
Hanya bilamana usul untuk meminda Akta 355 dibawa dan dipersetujui, barulah butiran yang dicadangkan dibuat pindaan akan dibentang. Pada tahap ini kita sebut Rang Undang-Undang 355. Untuk membawa usul pun, pembawa usul mesti maklumkan alasan. Alasan Marang ialah “menambah had hukuman kesalahan jenayah syariah, kecuali hukuman mati”.
Apabila tiba pada tahap membentang rang undang-undang butiran terperinci seumpama jenis-jenis kesalahan syariah (Hudud atau Takzir) beserta hukuman-hukuman yang dikenakan perlulah dinyatakan dalam rang undang-undang tersebut. Tiada sesiapapun yang mengetahui isi kandungan pindaan ini kerana ianya belum dibentangkan lagi. Ia belum dibentang lagi kerana usul untuk memindanya pun belum dibawa lagi.
Sidang parlimen kali ini berakhir 6 April. Lazimnya ditambah lagi dua hari kiranya rang undang-undang yang tersenarai dalam kertas aturan persidangan perlu dihabiskan. “RUU355” masih ada peluang. Kiranya speaker memberi ruang, Marang mesti menggunakan kesempatan itu untuk membentang usul yang telah dua kali tertangguh. Kiranya lepas, itu dikira melepasi bacaan kali pertama. Maka pihak kerajaanlah yang akan mengambil tanggungjawab untuk bacaan kali kedua dan kali ketiga. Marang tidak lagi terlibat. Itu sudah menjadi urusan kerajaan.
PM Najib seusai mempengerusikan mesyuarat BN semalam menyatakan “…kerajaan tidak akan membawa usul meminda Akta 355 sebab tidak mendapat keputusan konsensus parti-parti dalam BN (baca MCA, MIC, Gerakan, komponen Sabah Sarawak – tidak bersetuju), adakah kiranya Marang melepasi bacaan kali pertama, kerajaan akan bersetuju membawa untuk bacaan kali kedua dan ketiga? Sudah terang lagi bersuloh!
Keputusan BN semalam juga bermaksud kerajaan tidak akan membenarkan sebarang pindaan ke atas Akta 355. Noktah.
SAIFUDDIN NASUTION
SETIAUSAHA AGUNG PKR
Ulasan blog –
Walaupun Pas tetap mengatakan mereka tidak terjejas apa-apa dengan gagalnya Akta 355 menjadi usul kerajaan, sebaliknya akan meneruskan dengan perancangan asal dengan membawanya sebagai usul persendirian,  jika kita fahami dan teliti kenyataan Rafizi dan Saifuddin di atas, seorang masih Ahli Parlimen dan seorang lagi bekas Ahli Parlimen, tidak diragui bahawa motif dan mainan politik di sebaliknya adalah amat jelas sekali.
Untuk memastikan faedah politiknya kekal dan dalam masa yang sama menjadikan Pas terus meletakkan harapan kepada usul tersebut dapat dibentang dan disokong, maka Akta 355 akan terus dipermain-mainkan dengan masa.
Sehingga bila?
Ia akan terus ditangguhkan sehingga pilihanraya diadakan. Sehingga tempoh itu, UMNO kekal memberi gambaran akan memberi sokongan sambil mengekalkan hubungan mesra dengan Pas, sedangkan hakikatnya penolakan Najib menjadikan Akta 355  sebagai usul kerajaan kerana ketiadaan konsensus adalah jelas memberi maksud bahawa kerajaan memang tidak bersedia sama-sekali untuk meminda itu.
(ShahbudinHusin 31/03/2017)

0

0

votes
Article Rating
Kongsikan artikel ini


NAJIB, HADI SUDAH WAJAR DIBERSARAKAN

Kemelut Akta 355 boleh dikata sudah pun berakhir sekarang  ini. Hampir tiada harapan lagi untuk melihatnya dapat dibentangkan, apatah lagi untuk diluluskan. Kalau ada pun harapannya, ia hanyalah tinggal senipis kulit bawang saja lagi.
Apa pun janji yang dilafazkan, antaranya dengan mengatakan Speaker Parlimen tentu ada kebijaksanaan untuk memberi ruang kepada Hadi Awang untuk membentangkannya, ia tidak lebih sekadar janji palsu semata-mata.
Najib Razak, UMNO dan BN sebenarnya sedang menjadikan Speaker Parlimen sebagai perisai untuk menyelamatkan diri mereka.
Begitu juga dengan kata-kata Timbalan Menteri di Jabatan Perdana Menteri, Asyraf Wajdi Dusuki yang mengatakan, keengganan kerajaan membentangkan usul Akta 355 tidak bermakna kerajaan  tidak mahu menyokongnya, turut merupakan janji palsu belaka.
Malah, ini merupakan janji palsu paling dahsyat daripada seorang yang berkuasa berkaitan kepentingan agama. Ia ibarat seorang teruna yang sudah termengandungkan seorang wanita secara luar nikah, kemudin berjanji untuk kahwin, tetapi dengan syarat jika seluruh keluarganya memberi keizinan terlebih dahulu.
Menurut kata Mahfuz Omar, Ahli Parlimen Pokok Sena, apa yang berlaku dalam isu Akta 355 ini ialah kerana kedua-dua pihak, UMNO dan Pas, bersifat gelojoh serta tidak mengikut road map atau hala tuju yang sepatutnya berkaitan usul tersebut.
Kedua-dua pihak, kata beliau, sepatutnya mengikut road map jawatankuasa teknikal yang telah ditubuhkan oleh kerajaan Pusat dan kerajaan Kelantan suatu ketika dahulu.
“Road map itu adalah bagi membolehkan enakmen jenayah di negeri Kelantan dapat dilaksanakan iaitu dengan meminda Akta 355 dan jawatankuasa juga bersetuju pindaan itu mesti dibawa oleh kerajaan kerana ia di bawah bidang kuasa mereka.
“Jadi, akibat daripada tindakan tidak mengikut road map yang telah ditetapkan iaitu menjadikannya sebagai usul persendirian, maka ia telah menyebabkan keadaan menjadi celaru,” kata Mahfuz.
Terbukti di sini bahawa kecelaruan dan kekeliruan berkaitan Akta 355 adalah kerana keinginan Najib dan Hadi menjadikannya sebagai isu politik untuk kepentingan UMNO, Pas serta untuk mengaburi rakyat melalui hubungan mesra mereka.
Di pihak Hadi dan Pas, mereka bukan saja berceramah, berkempen, mengajak rakyat bermunajat, bersolat hajat dan berhimpun di Padang Merbok serta meminta seluruh umat Islam bersama mereka, sedangkan sejak awal mereka tahu bahawa road map yang sepatutnya langsung tidak diikuti.
Akhirnya, semua orang jadi keliru dan celaru.
Begitu dengan Najib dan UMNO. Beliau juga tahu dan pasti sedar bahawa road map yang sepatutnya tidak dilalui dan sebelum sesuatu mahu dilaksanakan, persetujuan parti-parti komponen BN wajar dirundingi terlebih dahulu. Lebih-lebih lagi jika daripada awal ada parti-parti komponen yang menyuarakan bantahan.
Tetapi, mengapa Najib dengan berdegar-degar dalam Perhimpunan Agung UMNO berani mengatakan kerajaan akan mengambil alih usul Akta 355 itu?
Mengapa Najib memberi sokongan penuh kepada Perhimpunan Ungu di Padang Merbok, bukan saja dengan menghantar Jamil Khir Baharom menghadirinya, malah turut berkirim salam kepada para peserta?
Mengapa juga Zahid Hamidi sebagai Timbalan Perdana Menteri turut memberi jaminan yang sama iaitu kerajaan akan mengambil alih usul berkenaan dengan hujah kononnya sebagai langkah komited kerajaan meletakkan perundangan Islam di tempat yang sewajarnya?
Mengapa begitu berani untuk menjerit, bertempik dan bersorak terlebih dulu sedangkan mesyuarat BN belum pun diadakan?
Akhirnya, apabila konsensus gagal dicapai dan kerajaan tidak jadi mengambil alih usul tersebut yang dilihat semata-mata kerana tunduk dengan ugutan MCA, MIC dan Gerakan, rakyat juga jadi keliru dan celaru?
Natijahnya, Najib dan Hadi, sama-sama memikul tanggungjawab telah mengelirukan umat Islam negara ini.
Hadi, bermula dengan Amanat Haji Hadi yang menyebabkan umat Islam berpecah, wujudnya dua iman, pasangan bercerai, suka melabel orang lain sebagai kafir, taghut, assabiyah, barua dan munafik sehinggalah kepada isu Akta 355, sudah terlalu banyak menimbulkan kekeliruan dan kecelaruan dalam masyarakat.
Najib, dengan pelbagai skandal dan imej buruknya di dalam negara dan di mata dunia, turut sama menimbulkan kekeliruan dan kecelaruan atas banyak tindakannya dan yang terbaru ialah u-turnnya berkaitan Akta 355.
Kedua-dua mereka ini adalah lambang kekeliruan dan kecelaruan kepada Malaysia dan sudah sewajarnya diletakkan di kerusi persaraan. Selagi mereka ini ada, negara tidak akan bertambah baik, jauh sekali bertukar menjadi aman dan tenteram.
(ShahbudinHusin 31/03/2017).

0

0

votes
Article Rating
Kongsikan artikel ini


1 APRIL – HARI LAHIRNYA GST

Hari ini, 1 April merupakan hari ulangtahun kelahiran GST. Sejak diperkenalkan pada 1 April 2015, usianya kini sudah pun menjangkau dua tahun tanpa kita sedari sudah berapa ia mencekik kehidupan kita.
Jika seorang bayi, ia tentunya sudah menjadi budak sekarang ini. Tentunya juga sudah boleh berjalan dan berlari-lari.
Tetapi, apa kesannya GST kepada kita semua sepanjang dua tahun ini?
Tanpa ragu-ragu, GST adalah beban yang menyusahkan kehidupan semua. Ada pegawai tinggi kerajaan pernah berkata, GST hanya untuk orang kaya dan tidak sesekali melibatkan orang miskin.
Seorang timbalan menteri yang tidak perlu disebutkan namanya pula berkata, harga barang akan turun kerana GST.
Perghhhh…terkedu kita semua dibuatnya!!
Setelah dua tahun, kini kita semakin sedar semua itu adalah penipuan paling dahsyat daripada pemimpin kepada rakyat di sebuah negara yang merdeka.
Tidak pernah di mana-mana dunia, waima di Zimbabwe atau hujung Afrika sekali pun, penipuan dan pembohongan seperti itu sampai hati dilakukan oleh pemimpin kepada rakyatnya.
Setelah dua tahun dicekik GST, cuba kita fikir, di sebalik harga barang tidak pernah turun dan orang miskin terus menjadi mangsa, sudah berapa banyak wang kita disedut kerananya?
Sanggupkah kita terus dicekik lagi?
Akhirnya, jika tidak mahu terus sengsara, Tun Mahathir Mohamad pernah melafaz kata, kerajaan baru yang akan menggantikan UMNO dan BN nanti akan menghapuskan GST secara berperingkat-peringkat untuk keselesaan kita.
PRU 14…ingatlah pilihan ada di tangan kita.
(ShahbudinHusin 01/04/2017).

0

0

votes
Article Rating
Kongsikan artikel ini


ZAHID HAMIDI TAK YAKIN TAPI HADI SUDAH DIBERI JANJI…MACAM MANA NI?

Setelah ditolak untuk dijadikan sebagai usul kerajaan, Timbalan Perdana Menteri, Ahmad Zahid Hamidi dilaporkan berkata, beliau tidak yakin usul Akta 355 dapat dibentangkan pada sidang Parlimen kali ini.
“Sidang Parlimen dijadualkan berakhir pada 6 April. Saya rasa ia tidak  akan dibentangkan.
“Namun, itu yang saya rasa. Keputusannya terletak pada budi bicara Speaker Dewan Rakyat,” kata Zahid lagi.
Bagaimanapun, kenyataan Zahid itu agak berbeza dengan pendirian Hadi Awang yang melahirkan keyakinan usul Akta 355 itu tetap akan dibentangkan dalam sidang Parlimen kali ini.
Kata Hadi, walaupun ia ditolak sebagai usul kerajaan, tetapi pihaknya telah mendapat kebenaran daripada pihak kerajaan bagi ia dibentangkan dalam sidang Parlimen kali ini.
“Saya yang akan bawa sendiri di Parlimen dan kita sudah mendapat persetujuan untuk dibawa pada sidang kali ini….akan dibahaskan juga,  Insya Allah,” kata Hadi.
Namun, tambah beliau lagi, dari segi masa ia akan ditentukan oleh Speaker Dewan Rakyat memutuskannya berdasarkan “standing order” Parlimen.
Macam mana ini?
Hadi nampaknya begitu optimis Akta 355 akan diberi laluan untuk dibentangkan, malah menurut katanya, beliau sudah pun diberi janji berkenaan perkara itu oleh pihak kerajaan, tetapi Zahid pula kelihatan agak pesimis dan tidak yakin.
Siapa di pihak kerajaan yang ditemui Hadi dan sudah berjanji kepadanya itu?
Bolehkah janji itu dipegang atau semata-mata janji politik saja?
Adakah yang berjanji itu orang yang sama sebelum ini yang pernah berkata akan menjadikan Akta 355 sebagai usul kerajaan tetapi kemudian memungkirinya?
Selepas Najib Razak berucap dalam Perhimpunan Agung UMNO lalu yang berdegar-degar menyatakan kerajaan akan mengambil alih usul Akta 355 itu, Zahid sendiri kemudian mengesahkannya sebagai langkah komited Perdana Menteri untuk memartabatkan perundangan Islam di negara ini.
Malangnya , janji-janji itu akhirnya terkulai layu dalam Mesyuarat BN Rabu lalu berikutan bantahan keras parti-parti komponen, khususnya MCA, MIC, Gerakan dan juga daripada blok Sarawak.
Berikutan itu, Najib terpaksa membuat pusingan U dengan menyerahkannya kembali kepada Hadi untuk dibentangkan sebagai usul persendirian.
Dalam hal ini, setelah Akta 355 kembali sebagai usul persendirian, apakah harapannya?
Seperti yang dirasakan oleh Zahid Hamidi atau seperti yang diyakini oleh Hadi setelah seseorang daripada pihak kerajaan sekali lagi dengan berani datang kepadanya memberi janji?
(ShahbudinHusin 01/04/2017).

0

0

votes
Article Rating
Kongsikan artikel ini


KENAPA SEKALI LAGI POLIS JUGA YANG BATALKAN DEBAT TUN M – NAZRI?

Situasi 1 –
Debat antara Tun Mahathir Mohamad dengan Nazri Aziz yang sepatutnya diadakan di MRSM Kuala Kangsar pada 25 Mac lalu dibatalkan kerana tidak mendapat permit polis.
Polis memberi alasan faktor keselamatan dan ketenteraman awam mengapa permit tidak diluluskan, meskipun kapasiti dewan hanya boleh memuatkan 800 orang.
Apakah 800 orang yang datang dengan hanya telefon pintar di tangan begitu sukar dikawal?
Selain itu, polis juga memberi alasan kerana ada lapan laporan polis yang dibuat oleh NGO membantah debat tersebut.
Ironinya, surat pembatalan oleh pihak polis itu dikeluarkan setelah Timbalan Perdana Menteri merangkap Menteri Dalam Negeri, Ahmad Zahid Hamidi sendiri memberi lampu hijau dan Timbalan Menteri Dalam Negeri, Nur Jazlan Mohamed pula mengatakan, debat itu akan dibenarkan untuk diadakan.
Selapis pandang, ia seolah-olah Zahid Hamidi dan Nur Jazlan tiada kuasa atau cengkaman terhadap polis sehingga IPD Kuala Kangsar dilihat lebih besar kuasanya atau boleh jadi mereka menerima arahan daipada pihak lain yang lebih ditakuti.
Pembatalan itu membuatkan Nazri melenting dan marah serta mengingatkan pihak polis bahawa Malaysia adalah negara demokrasi, bukan negara polis.
Lanjutan itu, dengan kerjasama Sinar Harian serta persetujuan Tun Mahathir dan Nazri, mereka setuju debat atau wacana dipindah-tempatkan ke Auditorium Sinar Harian, di Shah Alam.
Tarikh yang dipersetujui ialah 7 April, jam 9.30 malam.
Memandanngkan Sinar Harian sudah menganjurkan debat dan wacana sebanyak 44 kali sebelum ini dan kawasan itu pula merupakan milik persendirian, berdasarkan Akta Perhimpunan Aman, tiada permit polis diperlukan.
Yang disyaratkan sekadar pemakluman kepada pihak polis sekurang-kurangnya 10 hari sebelum sesuatu program hendak diadakan.
Perkara tersebut ditekankan sendiri oleh Nazri dengan berkata, “saya tahu tentang Akta Perhimpunan Aman sebab saya yang membentangkannya di Parlimen.”
Lantaran itu, sebenarnya tiada sebab debat di Shah Alam boleh dibatalkan.
Situasi 2 –
Menjelang debat yang dinanti-nantikan oleh seluruh rakyat pada 7 April itu, semua persiapan dan pemakluman telah pun dilakukan oleh pihak penganjur iaitu Sinar Harian.
Walaupun banyak pihak tetap ada keraguan sama ada Najib Razak masih mahu membenarkan Nazri berdebat dengan Tun Mahathir, lebih-lebih lagi kerana lawan debatnya itu merupakan musuh nombor satu Perdana Menteri, selain topik perdebatan iaitu antaranya 1MDB dan wang RM2,600 juta tentunya meresahkan fikiran mereka yang tinggal di Seri Perdana, Menteri Pelancongan dan Kebudayaan itu tetap tidak luntur semangatnya.
Berbanding Tun Mahathir yang mengatakan sudah lama bersedia untuk berdebat berkaitan tajuk-tajuk tersebut dengan sesiapa saja, Nazri pula memberi jaminan bahawa beliau tidak akan duduk diam saja dalam debat itu nanti sepertimana diamnya dia ketika menikmati cendol dan laksa di Dataran Sungai Perak sebelum itu.
Pada 31 Mac, pihak penganjur memaklumkan mereka sudah menerima surat daripada Polis Shah Alam yang memberi kebenaran debat itu dilangsungkan.
Beberapa syarat biasa turut ditetapkan, selain kehadiran penonton hanya dihadkan kepada 300 orang saja – 100 jemputan Tun Mahathir, 100 jemputan Nazri dan 100 lagi jemputan penganjur iaitu Sinar Harian.
Tidak sampai 24 jam kemudian, penganjur sekali lagi menerima surat daripada Polis Shah Alam yang menyatakan debat itu tidak dibenar untuk diadakan.
Alasannya juga kerada faktor keselamatan dan ketenteraman awam, disamping kononnya ada bantahan penduduk setempat.
Jika dulu, pembatalannya dilihat pelik kerana seperti membelakangkan Menteri dan Timbalan Menteri Dalam Negeri, kali ini rupa-rupanya kelulusan hanya diberi dalam tempoh sehari saja. 31hb Mac lulus, 1 April batal. Boleh dicatat sebagai sejarah barangkali.
Bagaimana ada bantahan penduduk juga agak menghairankan kerana pejabat Sinar Harian itu adalah kawasan penempatan kilang, lagi pula mereka sudah menganjurkan debat atau wacana sebanyak 44 kali sebelum ini.
Jika kali ini dianggap gangguan, bagaimana debat dan wacana sebelum ini boleh dibenarkan?
Kawan-kawan yang mulut agak jahat pula menyindir, di Kuala Kangsar kehadiran 800 dianggap mengganggu keselamatan dan ketenteraman awam, rupa-rupanya 300 orang di Shah Alam juga dikira sudah bahaya kepada pihak polis.
Dalam kedua-dua situasi pembatalan itu, kuasa polis atas pertimbangan keselamatan dan ketenteraman awam telah dijadikan sandaran untuk menidakkan debat daripada menjadi kenyataan.
Kali pertama, pembatalan dilakukan setelah Menteri dan Timbalan Menteri sendiri memberi lampu hijau dan kebenaran, manakala kali kedua, surat pembatalan menyusul hanya sehari selepas kelulusan diberikan sedangkan debat diadakan di kawasan persendirian dan telah mematuhi syarat-syarat di bawah Akta Perhimpunan Aman.
Apa gambarannya?
Pertama, terlihat seolah-olah Zahid Hamidi tiada kuasa serta kawalan kepada bidang tugas yang seharusnya beliau mempunyai peranan dan kedua, kalau pun beliau cuba menunjuk seperti ada kuasa, ada orang lain boleh memangkah kuasanya itu pada bila-bila masa.
Jelas bahawa Zahid secara halus sedang dipamerkan sebagai tidak cukup wibawa dan kekuatan, di sebalik orangramai juga memahami yang benar-benar takut  debat menjadi kenyataan ialah Najib sendiri.
Lantaran itu, berapa lama lagi Zahid rasanya boleh berada di tempatnya sekarang sebelum beliau diganti dengan pilihan yang betul-betul menyenangkan hati Perdana Menteri?
(ShahbudinHusin 02/04/2017).

0

0

votes
Article Rating
Kongsikan artikel ini


SUSAH-SUSAH BUAT SAJA DEBAT DI SERI PERDANA ATAU BUKIT AMAN….ADOIIII

Walaupun sudah dua kali debat antara Tun Mahathir Mohamad dengan Menteri Pelancongan dan Kebudayaan, Nazri Aziz  digagalkan oleh pihak polis, masih ramai yang mahu ia terus diusahakan agar menjadi kenyataan akhirnya.
Susulan faktor keselamatan dan ketenteraman awam yang menjadi alasan pihak polis, malah menurut risikan polis juga dillaporkan ada pihak yang mahu membuat kacau di Shah Alam pada 7 April nanti, ramai yang melihat masalahnya cuma berkaitan tempat saja.
Jika diadakan di tempat yang selamat dan terjamin daripada sebarang kemungkinan berlakunya kacau-bilau atau rusuhan, tentulah pihak polis tiada alasan lain lagi untuk tidak membenarkannya.
Lantaran itu, pelbagai idea dan cadangan kedengaran di sana sini.
Menteri Kewangan Kedua, Johari Abdul Ghani yang nampaknya merupakan satu-satunya pemimpin UMNO yang mahu debat itu menjadi kenyataan, mencadangkan agar ia diadakan di hotel.
“Kalau tidak boleh (permit), buat saja di hotel, selesai masalah,” kata beliau.
Dalam hal ini, Johari barangkali bolehlah menjadi penaja bersama Sinar Harian untuk memilih mana-mana hotel yang sederhana dan difikirkan sesuai, lagi baik jika disertakan jamuan ringannya sekali.
Sudah tentu jika ada penglibatan beliau secara langsung sebagai pemimpin kerajaan, menjadikan dua menteri yang terlibat, termasuk Nazri sebagai pendebat, beberapa perkara remeh dan soal birokrasi lain berkaitan penganjuran debat itu akan dapat diatasi dengan mudah.
Diharapkan Johari tiada halangan mengenai perkara itu, lebih-lebih lagi atas kapasitinya sebagai Menteri Kewangan Kedua yang memang sedang berusaha keras menyelesai dan membangunkan aset-aset 1MDB sekarang ini.
Mana tahu daripada debat itu beliau turut akan mendapat ilham atau idea-idea baru untuk menyelesaikan kemelut 1MDB.
Seorang bekas Ahli Parlimen UMNO mencadangkan debat itu, jika mahu terus dijadikan kenyataan agar diadakan di mana-mana dewan milik kerajaan negeri Selangor seperti SACC di Shah Alam.
Kata beliau, dengan penglibatan kerajaan negeri, tambahan lagi sudah banyak program politik diadakan di Shah Alam sebelum ini, ia tentunya tidak mendatangkan banyak masalah dari segi kelancarannya.
Di media sosial, oleh kerana yang dibimbangi oleh polis ialah mungkin berlaku kekacauan, ada juga yang mencadangkan agar debat bersejarah kali ini diadakan secara maya saja.
Ia bermakna, melalui teknologi penyiaran serba canggih yang sedia ada, Tun Mahathir dan Nazri sama-sama berada di tempat yang berbeza, tetapi bersoal jawab dan berhujah seolah-olah sedang bertentang mata.
Penonton di mana-mana saja boleh menontonnya secara bebas melalui telefon pintar, tablet atau komputer.
Ia, kata mereka yang melontarkan idea tersebut, tentunya lebih selamat, bukan saja kerana tiada penyokong yang mungkin bersorak, mengejek atau berbalah antara satu sama lain, malah Tun Mahathir dan Nazri pun tidak mungkin dapat bergasak secara fizikal.
Seorang rakan yang pernah menjadi pengulas televisyen berkata, kiranya banyak sangat halangan dan kekangan, adalah lebih baik Tun Mahathir dan Nazri berdebat di dalam studio saja, tetapi dipancarkan secara langsung melalui tv atau kemudahan internet.
Kata beliau, ada penonton atau tidak dalam debat itu bukanlah faktor penting kerana yang ingin didengar ialah hujah-hujah mereka yang berdebat itu.
Yang lain pula mencadangkan, atas faktor keselamatan juga, agar Nazri meyakinkan Najib untuk mengadakan debat yang dinanti-nantikan itu sama ada di Dewan Merdeka, PWTC yang menjadi milik UMMO atau di halaman Seri Perdana sendiri.
Jika kekacauan masih juga dibimbangkan, jelas mereka, biar disyaratkan hanya Tun Mahathir seorang saja yang boleh hadir, manakala penonton semuanya penyokong UMNO.
“Tun Mahathir tentu tiada halangan, tapi…ahhhh, takkan Najib dan Nazri masih takut juga dalam keadaan begitu.
“Lagi pun, pasti tiada kekacauan yang akan berlaku,” kata yang mencadangkan itu dengan bersungguh-sungguh.
Jika takutkan kekacauan terus menjadi alasan dan kebimbangan pihak polis,  seorang lagi bekas Ahli Parlimen mengusulkan agar debat Tun Mahathir dan Nazri diadakan saja di dewan atau perkarangan di Bukit Aman, iaitu ibu pejabat polis sendiri.
“Takkan di situ ada yang berani nak buat kacau juga?” soal beliau.
Nampaknya, meskipun dua kali dihalang oleh pihak polis, keghairahan orangramai tetap membara untuk melihat debat Tun Mahathir dan Nazri benar-benar menjadi kenyataan.
Apa pun, segala-galanya kini terpulang kepada Nazri. Jika semasa dibatalkan kali pertama dulu, beliau agak melenting, marah dan benar-benar seperti anak jantan, tapi dalam pembatalan kali kedua ini, suaranya belum lagi kedengaran.
Masih jantankah Nazri untuk terus berlawan atau berbalas hujah dengan Tun Mahathir?
(ShahbudinHusin 02/04/2027).

0

0

votes
Article Rating
Kongsikan artikel ini


AYUH ZAHID HAMIDI, TUNGGU APA LAGI?

Keputusan pihak polis melarang debat antara Tun Mahathir Mohamad dengan Nazri Aziz yang sepatutnya diadakan pada 7 April depan atas faktor keselamatan, ketenteraman awam dan mengelakkan kacau-bilau, nampaknya ditolak oleh pelbagai pihak.
Bukan saja pemimpin-pemimpin blok pembangkang yang tidak dapat menerima alasan pihak berkuasa itu, malah pemimpin-pemimpin UMNO, termasuk Nazri sendiri menolak alasan itu.
Bagi Tun Mahathir, debat itu ditolak permitnya tidak lain kerana Najib Razak takut kebenaran akan terdedah.
“Berani kerana benar, takut kerana salah,” tegasnya.
Presiden Bersatu, Muhyiddin Yassin menyifatkan pembatalan itu bercanggah dengan Perlembagaan dan pihak polis telah bertindak di luar bidang kuasa yang sepatutnya.
Ia katanya, berikutan di bawah Akta Perhimpunan Aman 2012, pihak polis tidak lagi mempunyai kuasa untuk menghalang sesuatu perhimpunan aman di mana pihak penganjur hanya perlu memberi notis pemakluman beserta syarat-syarat yang mesti dipatuhi oleh mereka.
Majoriti pemimpin pembangkang yang lain rata-ratanya ketawa dengan keputusan pihak polis itu sambil menyifatkan ia hanyalah langkah untuk menyelamat dan menjaga air muka Najib yang terpalit penuh, bukan terconteng sikit,  dengan skandal kewangan 1MDB dan derma RM2,600 juta yang diterima melalui akaun peribadinya.
Di pihak UMNO, selain Nazri sendiri yang terus kecewa dengan tindakan pihak polis itu, Menteri Kewangan Kedua, Johari Abdul Ghani dan Pengerusi PUNB, Ali Rustam juga berpendirian hampir senada dengannya.
Kata Johari, “kalau tak boleh (dapatkan permit), buat saja di hotel, selesai masalah.”
Ali Rustam berkata, debat antara Tun Mahathir dengan Nazri itu wajar diteruskan berikutan dunia semakin terbuka dan politik sudah berada di peringkat matang.
Nazri yang seperti biasa tidak menyembunyikan kecewanya kerana sudah dua kali pihak polis membuat pembatalan, selain menyindir majlis debatnya mungkin hanya boleh diadakan di Auditorium Polis di Cheras atau Antartika saja, turut mendedahkan bahawa Najib bukanlah dalang di sebalik tindakan pihak polis itu.
Beliau berkata, Najib bersetuju dengan debat itu, malah mengucapkan terima kasih kepadanya kerana mahu berdebat dengan Tun Mahathir.
“Kita berjumpa di Parlimen dua minggu lalu…beliau mengucapkan terima kasih kepada saya kerana sudi berdialog.
“Saya rasa ini masalah pihak polis,” ujar Nazri lagi.
Kiranya Nazri tidak bersandiwara dan benar bahawa Najib bersetuju dengan debat itu dan pembatalan semata-mata disebabkan oleh pihak polis,  bermakna ia bukanlah masalah yang tidak boleh diatasi.
Pihak polis, sepertimana semua sedia maklum, adalah di bawah bidang kuasa  Menteri Dalam Negeri yang dipegang oleh Zahid Hamidi yang sekaligus juga merangkap Timbalan Perdana Menteri.
Apakah sebagai menteri, beliau tidak ada kuasa langsung membatalkan penolakan debat oleh polis Shah Alam itu?
Kalau benar Najib sendiri turut bersetuju, apakah masalahnya Zahid perlu takut atau ragu-ragu untuk mengarahkan pihak polis memberi kembali kelulusan kepada Sinar Harian meneruskan acara debat itu?
Jika di Kuala Kangsar sebelum ini, meskipun Zahid sudah memberi lampu hijau dan ia kemudian dengan senang-lenang ditukar menjadi lampu merah oleh pihak polis, apakah di Shah Alam ini Menteri Dalam Negeri begitu lekeh sehingga tidak mampu menukar kembali lampu merah menjadi lampu hijau?
Ayuh Zahid….inilah masanya untuk membuktikan kemampuan sebagai  pemimpin yang berwibawa dan berani.  Bola kini di kaki anda, siapa lagi selain Menteri Dalam Negeri yang boleh memberi arahan kepada pihak polis?
Zahid pasti dapat melonjakkan lagi namanya jika berjaya memenuhi kehendak majoriti rakyat yang mahu melihat debat Tun Mahathir – Nazri itu menjadi kenyataan, selain menunjukkan kerajaan kini benar-benar sudah matang dan terbuka.
(ShahbudinHusin
034/2017
).

0

0

votes
Article Rating
Kongsikan artikel ini


TUN M JADI PENASIHAT PH, TAPI KIT SIANG PULA YANG DICELA…PEMIMPIN
UMNO DAH MULA RESAH KE?

Sehingga ini sekurang-kurangnya tiga pemimpin tertinggi UMNO yang jelas tidak lagi dapat menahan kerisauan di hati berikutan perlantikan Tun Mahathir Mohamad bersama Dr.Wan Azizah Wan Ismail sebagai penasihat protem Pakatan Harapan.
Mereka ialah Salleh Said Keruak, Noh Omar dan Ismail Sabri Yaakob. Mungkin selain mereka, ramai lagi yang turut berkongsi kebimbangan yang sama, tetapi tidak meluahkannya secara terbuka.
Masing-masing bagaimanapun cuba menyembunyikan risau hati mereka dengan mengatakan Lim Kit Sianglah yang sepatutnya dilantik menerajui gabungan parti-parti pembangkang yang bakal didaftarkan secara rasmi itu.
Hujah kuno mereka tidak lain kerana DAP memiliki kerusi terbanyak, selain dikatakan Lim Kit Siang menyerahkan jawatan tertinggi itu kepada Tun Mahathir hanyalah untuk memperdaya orang-orang Melayu sedangkan hakikatnya parti itulah yang paling berkuasa sekali dalam Pakatan Harapan.
Lantaran itu, kata mereka, untuk membuktikan kejujurannya, Lim Kit Siang mesti berani menuntut jawatan tersebut?
Tidakkah mereka sebenarnya sedang resah dan gelisah, lalu dilihat seolah-olah “gila” dalam kenyataan yang dikeluarkan?
Tun Mahathir yang dapat jawatan, tetapi Lim Kit Siang yang murah hati dan tidak tamak jawatan pula yang dicela?
Kenapa tidak Tun Mahathir yang diserang dan diperlekeh?
Hakikatnya, dengan keputusan parti-parti pembangkang meletakkan Tun Mahathir sebagai penasihat Pakatan Harapan bersama Dr. Wan Azizah, ia adalah satu lagi langkah yang bakal memendekkan usia Najib Razak, UMNO dan BN di persada kuasa mentadbir negara ini.
Tun Mahathir, dengan rekod cemerlangnya  mampu mencipta kejayaan dalam situasi paling sukar sebagaimana yang dbuktikannya sepanjang 22 tahun berkuasa, kini sedang merintis satu lagi sejarah yang secara totalnya adalah untuk kebaikan rakyat dan negara.
Apatah lagi dengan rekod buruk Najib yang dilihat hanya sinonim dengan pelbagai skandal, ditambah kegemarannya mendatangkan susah dan sengsara kepada rakyat jelata, kelebihan nyata memihak kepada Tun Mahathir.
Dalam mana-mana sejarah dunia pun, apabila rakyat mula susah dan sengsara sementara yang berkuasa terus boros dan bermewah tanpa hadnya, kejatuhanlah balasannya.
Di Malaysia, ia semakin hampir menjadi kenyataan.
UMNO, BN serta sekalian para pemimpinnya tahu dan sedar banyak kelebihan berada pada Tun Mahathir berbanding Najib. Gambar dan poster-poster besar Tun Mahathir sepanjang kempen PRU 14 nanti pasti akan lebih memikat hati rakyat dan dengan sendirinya menenggelamkan wajah Najib yang suram dan tak bermaya.
Mereka gelisah kerana kuasa dalam di tangan bila-bila masa akan terlepas daripada genggaman. Mahu menyerang Tun Mahathir secara  terbuka dan terang-terangan, takut simpati lagi melimpah ruah.
Lalu Lim Kit Sianglah dijadikan sasaran. Sebenarnya Kit Siang ini begitu baik, murah hati dan budiman kerana tidak tamakkan jawatan. Beliau memahami erti perkongsian kuasa dan realiti sebenar masyarakat di negara ini.
Salahkah sikap Kit Siang itu?
Salleh Said Keruak, Noh Omar dan Ismail Sabri tentunya mengharapkan Lim Kit Siang dilantik mengetuai Pakatan Harapan hanya untuk membolehkan mereka melakukan serangan lebih terbuka dan terus mendendangkan lagu-lagu perkauman bagi meracuni pemikiran rakyat bagi kekal berkuasa.
Kini dengan Tun Mahathir dan Dr. Wan Azizah secara bersama mengetuai Pakatan Harapan, bukannya Kit Siang, matilah segala idea mereka. Lagu perkauman boleh jadi tidak lagi diminati dan bakal menjadi kaset usang yang tiada siapa mahu mendengarnya.
Maka, mereka jadi “gila” menyerang dalam bentuk yang lain pula. Sebetulnya, apabila Tun Mahathir menjadi panglima perang, kematian sudah semakin dekat menghampiri mereka.
(ShahbudinHusin 03/04/2017).

0

0

votes
Article Rating
Kongsikan artikel ini


"CAYALAH ZAHID HAMIDI…." (UCAPAN UNTUK SEMENTARA WAKTU BUAT TPM)

Timbalan Perdana Menteri merangkap Menteri Dalam Negeri, Ahmad Zahid Hamidi berkata, pihaknya akan mengkaji semula keputusan pihak polis membatalkan debat antara Tun Mahathir Mohamad dengan  Nazri Aziz sebelum memutuskan sama ada acara itu perlu diberi lampu hijau atau sebaliknya.
“Saya akan melihat semula alasan-alasan pembatalan yang dikemukakan oleh pihak Ketua Polis Selangor dan sebelum itu (oleh) Pemangku Ketua Polis Perak.”Jika kita rasa perbahasan perlu diteruskan, kita akan meminta pihak polis supaya memberi permit,” katanya lagi.
Bagaimanapun, kata Zahid Hamidi,  beliau perlu berunding dengan pihak polis kerana mereka mungkin tidak mendedahkan sebab sebenar mengapa pembatalan itu dilakukan.”Saya perlu menghormati keputusan dan cadangan mereka,” katanya.Blog ini semalam ada meminta Zahid Hamidi menggunakan kuasanya sebagai Menteri Dalam Negeri terhadap keputusan pihak polis itu berikutan pelbagai pihak dilihat mahu debat itu menjadi kenyataan, selain ramai yang menganggap tindakan pihak polis itu bercanggah dengan Akta Perhimpunan Aman.Keperluan untuk Zahid mengkaji  semula keputusan polis juga diperkuatkan lagi dengan pendedahan Nazri Aziz sendiri bahawa Najib Razak bersetuju dengan debat tersebut, malah mengucapkan terima kasih kepadanya kerana sudi berdebat dengan Tun Mahathir.Terbaru, Suhakam turut melihat tidak ada sebab mengapa perdebatan itu harus dibatalkan dengan menggunakan kuasa polis kerana Akta Perhimpunan Aman sudah cukup menyatakan tiada halangan mengenainya.Zahid tentunya akan diberi pujian jika dapat mengkaji semula keputusan pihak polis dan seterusnya membenarkan debat yang dinanti-nantikan itu menjadi kenyataan.Cumanya, hari ini sudah 4 April dan majlis debat yang sepatutnya diadakan ialah pada 7 April. Hanya ada 3 hari saja lagi untuk Zahid membuat keputusan yang boleh membuatkan rakyat Malaysia bergembira di sebalik beban cukai GST yang baru menyambut ulangtahun keduanya dan kos sara hidup yang kian mencekik kehidupan seharian mereka.Diharapkan, setidak-tidaknya esok atau lusa akan terdengarlah berita yang menggembirakan itu daripada mulut Zahid sendiri. Jika lebih lambat keputusan dibuat, ia mungkin menimbulkan masalah pula kepada pihak penganjur membuat persiapan yang sepatutnya.Dan janganlah juga sementara Zahid kata nak mengkaji semula keputusan polis itu, tetapi sehingga 7 April nanti pun beliau terus senyap begitu saja tanpa keputusan apa-apa.Kalau itu berlaku, kecewa lagilah rakyat jelata dibuatnya.Bagaimanapun, untuk sementara waktu, khususnya atas kesediaan beliau sebagai Menteri Dalam Negeri yang bertanggungjawab kepada pihak polis mengkaji semula keputusan pihak polis itu, bolehlah kita beri ucapan kepadanya, “Cayalah Zahid Hamidi…Tetapi, diulang sekali lagi, ucapan untuk Zahid itu hanya untuk sementara waktu saja, kita tengoklah dulu apa yang berlaku seterusnya dalam sehari dua ini.
(ShahbudinHusin 04/04/2017).

0

0

votes
Article Rating
Kongsikan artikel ini


MENYERANG AHLI PARLIMEN BUKAN LAGI KERJA SUKAR JIKA HANYA RM100 DENDA
YANG MENANTI

Lapan orang dari Pasir Salak, termasuk seorang daripadanya adalah anak Tajuddin Abdul Rahman, Timbalan Menteri Pertanian dan Ahli Parlimen Pasir Salak sendiri, yang melakukan serangan ganas terhadap Khalid Samad dan pihak keselamatan Parlimen, akhirnya didakwa di mahkamah semalam.
Walaupun dalam rakaman video yang tersebar luas jelas memaparkan aksi mereka itu kelihatan ganas dan seperti mahu merusuh, apatah lagi dilakukan di dalam kawasan Parlimen, kesemua mereka hanya didakwa di bawah Seksyen 14 Akta Kesalahan-Kesalahan Kecil 1955 yang memperuntukkan denda tidak melebihi RM100 jika didapati bersalah.
Sebelum itu, dalam jawapan bertulis di Parlimen, Kementerian Dalam Negeri pernah memaklumkan bahawa mereka yang terbabit sedang disiasat di bawah Seksyen 147 Kanun Keseksaan yang memperuntukkan hukuman penjara sehingga 2 tahun dan denda atau kedua-duanya sekali jika sabit kesalahan.
Dalam hal ini, pendakwaan tersebut jelas memalukan kedudukan serta martabat Ahli Parlimen sebagai kelompok yang berperanan menggubal undang-undang di Dewan Rakyat.
Tidak kira sama ada yang diserang itu Ahli Parlimen pembangkang atau kerajaan atau yang menyerang merupakan penyokong serta anak kepada pemimpin yang kuat menyokong dan mengampu Najib Razak, pendakwaan terhadap lapan orang itu adalah duluan yang buruk dan mengancam kedudukan Ahli-Ahli Parlimen di masa depan.
Ia memberi gambaran bahawa di lain-lain masa, sesiapa saja boleh menyerang atau mengupah orang lain untuk menyerang mana-mana Ahli Parlimen di kawasan Parlimen atas sebab-sebab tidak puas hati berhubung perdebatan di Dewan Rakyat.
Dengan denda  hanya di bawah RM100, sesiapa saja boleh mengupah lebih daripada 10 orang, bila-bila masa atau berulang kali untuk melakukan serangan  kepada Ahli-Ahli Parlimen.
Sebab itu, keputusan Khalid Samad sebagai Ahli Parlimen Shah Alam untuk menulis surat kepada  Peguam Negara bagi melihat kembali seksyen yang dikenakan serta meminta Speakar Parlimen mengambil alih kes tersebut, adalah sesuatu yang wajar dan logik.
Khalid, dalam hal ini, tidak boleh dikira telah bertindak untuk kepentingan dirinya semata-mata, tetapi juga untuk melindungi keseluruhan Ahli Parlimen dan menjaga kemuliaan Parlimen itu sendiri sebagai institusi penting dalam pentadbiran negara.
Penyokong atau anak-beranak Ahli Parlimen seharusnya bersikap matang dan tidak kebudak-budakan apabila melihat pemimpin atau ayah mereka diserang dengan kata-kata oleh musuh berlainan parti. Ia adalah perkara normal dalam kehidupan sebagai pemimpin politik.
Jika itu pun sukar untuk diterima, lebih baiklah mereka  “merengek”  meminta Ahli Parlimen Pasir Salak agar bersara dan duduk diam-diam di rumah saja.
Hukuman berat, setidak-tidaknya penjara adalah paling wajar dikenakan kepada mereka sebagai pengajaran dan peringatan kepada orang lain di masa depan.
(ShahbudinHusin 04/04/2017).

0

0

votes
Article Rating
Kongsikan artikel ini


ADAKAH SAMAN TAWFIK UNTUK MENYELAMATKAN NAJIB?

Siapa Tawfik Tun Dr. Ismail sekarang ini?
Ramai yang hanya sekadar tahu beliau pernah menjadi Ahli Parlimen Benut, Johor selama sepenggal sebelum ini mewakili UMNO. Tetapi, tidak seperti bapanya, Tawfik kurang menyerlah dalam dunia politik.
Selepas tidak menjadi wakil rakyat, beliau kemudian dilaporkan menceburi bidang perniagaan sepenuh masa.
Hanya beberapa tahun kebelakangan ini, namanya muncul kembali apabila beliau kerap mengeluarkan kenyataan mewakili Kumpulan G25 iaitu sebuah kumpulan yang dianggotai oleh bekas pegawai kanan kerajaan yang sudah bersara.
Kumpulan G25 ini pada asalnya diasaskan oleh 25 orang tokoh Melayu terkemuka dalam kerajaan yang berperanan menyuarakan pandangan mengenai isu-isu penting yang berlaku dalam negara, tetapi kini difahamkan jumlah anggotanya sudah melebihi 50 orang.
Individu yang kerap muncul bersuara mewakili G25 ialah Noor Farida Ariffin. Hanya kemudian, Tawfik turut kerap mengeluarkan kenyataan atau memberikan temubualnya kepada media atas atas nama G25.
Bagaimanapun, disebabkan beberapa pandangannya menimbulkan kontroversi umum, Tawfik difahamkan sudah dipeti-aiskan daripada bersuara menggunakan nama G25.
Sebab itu, sudah sekian lama kita tidak mendengar apa-apa kenyataan daripada mewakili G25.
Juga tidak diketahui sama ada Tawfik masih ahli UMNO atau tidak sekarang ini.
Kini, Tawfik muncul kembali menjadi perbualan berikutan tindakannya memfailkan saman terhadap Speaker Parlimen, Pandikar Amin Haji Mulia untuk menghalang Akta 355 daripada dibentangkan atas alasan ia bertentangan dengan Perlembagaan.
Hari ini beliau hadir sendiri ke Parlimen bersama peguamnya untuk menyampaikan notis tersebut kepada Speaker.
Esok adalah hari terakhir sidang Parlimen kali ini. Sama ada Hadi Awang berpeluang mengusulkan pindaan Akta 355 itu masih lagi 50-50 kerana kekangan masa berikutan ia hanyalah usul persendirian yang memerlukan usul kerajaan lebih didahulukan.
Sejak kerajaan membuat pusingan U daripada janji untuk mengambil alih usul tersebut kerana bantahan parti-parti komponen, sama ada Speaker memberi ruang kepada pembentangannya atau tidak, usul Hadi itu tetap menjadi tumpuan untuk melihat sama ada Ahli-Ahli Parlimen UMNO terus berani menyokong atau sebaliknya.
Mengapa Tawfik mengemukakan saman? Kenapa tidak individu atau NGO bukan Islam yang melakukannya?
Dengan adanya notis saman daripada Tawfik itu, kemungkinan besar usul Hadi sekali lagi akan terhalang daripada dibentangkan.
Mengapa ketika Najib mengumumkan bahawa kerajaan bersetuju mengambil alih usul itu sebelum ini, Tawfik tidak mengemukakan sebarang saman dan hanya setelah pindaan Akta 355 kembali kepada usul persendirian,  barulah beliau berbuat demikian?
Dalam hal ini, adakah saman Tawfik itu kerana usul Akta 355 benar-benar bercanggah dengan Perlembagaan atau bertujuan untuk menyelamatkan Najib?
Jika esok Speaker memutuskan Akta 355 tidak dapat dibentangkan kerana dianggap subjudis, bukankah Najib dan Ahli-Ahli Parlimen UMNO sudah terselamat daripada perhitungan menyokong atau tidak usul tersebut, malah Pandikar sendiri tidak perlu pening kepala lagi memikirkan sama ada mahu memberi laluan atau sebaliknya kepada usul itu?
Meskipun kerajaan sudah menarik balik daripada membawa usul itu, jangan lupa bahawa MCA, MIC dan Gerakan tetap dengan ugutan akan meletakkan jawatan dalam kerajaan jika pindaan Akta 355 diluluskan.
Maka, dengan adanya saman Tawfik, Akta 355  terus bernyawa sebagai  alat mainan politik untuk tempoh yang lebih lama, walaupun ia akhirnya  tidak dibentangkan di Parlimen.
Pas pun tidak boleh marah kepada Najib dan UMNO kerana yang menghalang Akta 355 bukan kerajaan atau Speaker, tetapi saman oleh Tawfik.
(ShahbudinHusin 05/04/2017)
.

0

0

votes
Article Rating
Kongsikan artikel ini


ADUHHHH….NAMA SAMA PULAK!!!

Ketika berhujah di Parlimen membahaskan Rang Undang-Undang Kesalahan-Kesalahan Seksual Terhadap Kanak-Kanak semalam, Ahli Parlimen Tasek Gelugor, Shabudin Yahya berkata, mangsa rogol berpeluang mendapat kehidupan lebih baik jika berkahwin dengan perogolnya.
“Mungkin dengan sebab perkahwinan itu mereka dapat melalui satu kehidupan yang lain, yang lebih sihat, yang lebih baik dan seorang isteri yang dirogol tadi, kalau dia dapat berkahwin, dia takkan melalui satu jalan kehidupan masa depan yang gelap.
“Sekurang-kurangnya dia ada suami, ada orang yang boleh menjaganya. Ini adalah satu remedi kepada masalah sosial yang berlaku,” katanya.
Tambah beliau, perogol juga mungkin bertukar menjadi suami yang baik dan tidak seharusnya dianggap sebagai lelaki haprak sepanjang masa.Dalam hal ini, saya tidak berhasrat untuk mengulas panjang dan memberi reaksi berlebihan terhadap hujah beliau ini memandangkan kami mempunyai nama yang sama, cuma ejaan saja sedikit berbeza.Cuma,  dua soalan saja ingin dikemukakan.- Betul atau tak betul otak pemimpin UMNO ini?- Jika anaknya sendiri kena rogol, adakah beliau bersedia menerima perogol itu sebagai menantunya?
Jadi,  untuk yang seterusnya saya serahkan kepada pembaca dan pengunjung blog ini untuk memberi komen dan reaksi mereka.
Komenlah dengan baik, jangan mencarut atau maki-maki, walaupun kita mungkin terlalu geram dengan hujahnya itu.Juga jangan lupa, ejaan nama Ahli Parlimen berkenaan ialah Shabudin, saya pula Shahbudin. Kalau salah eja, nanti macam maki hamun saya pula.
(ShahbudinHusin 05/04/2017)

0

0

votes
Article Rating
Kongsikan artikel ini


PENDIRIAN MP TASEK GELUGOR LEBIH MENIMBULKAN KEKELIRUAN

Walaupun Ahli Parlimen Tasek Gelugor, Shabudin Yahya cuba memberi penjelasan lebih lanjut berhubung hujahnya di Parlimen yang menimbulkan kontroversi dan perbualan ramai dengan mengatakan ia diambil di luar konteks yang sebenar, tetapi kekeliruan telah pun berlaku di sebalik apa yang disampaikannya itu.
Pertamanya, hujah beliau yang mengatakan perkahwinan antara mangsa rogol bawah umur dengan perogol dapat mengubati masalah sosial dalam masyarakat, terlalu dangkal untuk diterima.
Perkahwinan itu, jika berlaku hanya mampu menyelesaikan satu masalah, tetapi akan menimbulkan lebih banyak masalah sosial yang lain, bahkan lebih berpanjangan.
Pelajaran terabai, anak terbiar, kemiskinan, penderaan dan perceraian adalah antara kemungkinan yang boleh berlaku melalui perkahwinan tersebut.
Jadi, di mana masalah sosial telah diubati?
Secara mudahnya, lelaki dewasa yang cuba mendekati gadis bawah umur dan kemudian memanipulasi kekurangan mereka dari segi kematangan untuk kepentingan seks bukanlah jenis manusia yang baik dan boleh diharapkan untuk mengurangkan masalah sosial dan membawa kebaikan.
Sama ada, persetubuhan haram dengan gadis bawah umur secara paksa atau sukarela, salahnya ialah pihak lelaki yang cuba mendatangi dan merapati gadis tersebut.
Mereka sepatutnya menjauhi sebarang hubungan yang terlarang dalam keadaan seperti itu.
Jika dilihat dalam hujah Shabudin di Parlimen yang mengharapkan lelaki itu berubah dan tidak haprak selama-lamanya, ia jelas terlalu ideal untuk diterima dan menjadi kenyataan.
Kehidupan bukan seperti drama televisyen yang selalu berakhir dengan “happy ending”. Di dunia nyata, lebih ramai yang bermula dengan haprak, akan terus haprak sehingga hampir tua, kalau pun tidak sehingga mati.
Selain itu,  kalau pun berlaku perubahan, sementara  lelaki haprak menuju menjadi baik itu, mereka mungkin telah melalui beberapa perkahwinan yang akhirnya menyebabkan ramai anak terabai dan isteri yang ditinggalkan.
Akhirnya, masalah sosial lebih sarat lagi.
Kedua, hujah Shabudin ialah apabila gadis bawah umur itu berkahwin, sekurang-kurang dia ada suami dan ada orang yang boleh menjaganya.
Apakah ada ibu-bapa sanggup mempertaruhkan masa depan anak perempuan di tangan seorang lelaki yang telah merosakkan masa depannya, meskipun mungkin perlakuan seks itu berlaku secara sukarela?
Apakah kahwin itu penyelesai kepada semua masalah dalam kehidupan?
Apa yang perlu difahami ialah dalam kes hubungan dengan gadis bawah umur, ia tetap dikategori sebagai rogol. Selain hukuman perlu dilaksanakan sebagai pengajaran kepada orang lain di masa hadapan, memberi pilihan dengan mencadangkan perkahwinan, walaupun dibenarkan, seharusnya menjadi pilihan yang paling akhir sekali.
Gadis-gadis yang terjebak dengan masalah itu perlu terlebih dahulu dipulihkan, diberi semangat, dibuka ruang pendidikan atau kemahiran yang bersesuaian agar mereka dapat terus menempuh kehidupan dengan lebih baik di masa depan.
Sebagai pemimpin dan wakil rakyat, Shabudin seharusnya lebih ke depan dan menyeluruh dalam hujah-hujahnya. Beliau tidak harus menimbulkan kekeliruan dalam pandangannya, apatah lagi membuka ruang pintu belakang sebagai pilihan untuk kes jenayah rogol yang berlaku.
Pesalah, sama ada secara sukarela atau paksa, mesti dihukum berat, sesuai dengan kesalahan dan perlakuan tersebut. Seperti yang telah terbukti dalam banyak kes, lelaki yang cenderung kepada gadis bawah umur adalah mengalami masalah mental dan mereka perlu diberi rawatan, selain hukuman.
Mengahwinkan mereka tidak akan menyelesaikan masalah.
Jika tidak, meskipun ada isteri, perlakuan sumbang lelaki seperti itu akan berterusan terhadap adik ipar, saudara-mara atau tidak mustahil kepada anak sendiri.
(ShahbudinHusin 06/04/2017).

0

0

votes
Article Rating
Kongsikan artikel ini


TAK CAYALAH ZAHID HAMIDI….AKHIRNYA TERPAKSA HARDTALK GANTI DEBAT

1. Memandangkan cadangan debat melibatkan YBhg Tun Dr Mahathir Mohammad yang dinanti-nantikan rakyat Malaysia telah tidak dapat diadakan atas sebab-sebab yang sedia dimaklumi, maka satu program “HARDTALK Ganti DEBAT” akan diadakan pada tarikh dan masa yang sama seperti berikut:
Tarikh: Jumaat, 7hb April 2017
Masa: 8:00 – 10:00pm
Tetamu Undangan:
YBhg Tun Dr Mahathir Mohammad & YB Dato’ Paduka Husam Musa
Penalis Penyoal:
YB Dr Syed Azman, Sdr. Dr. Wong Chin Huat, dan Dr Maszlee Malik.
2. Seluruh rakyat boleh mengikuti program tersebut secara “live streaming” melalui:
– Facebook Amanah Selangor.
http://fbselangor.amanah.org.my/
– Facebook GHB Media TV.
https://m.facebook.com/ghbmediatv/
Beberapa orang penalis yang terdiri dari golongan akademik dan media telah dipilih untuk bertanyakan apa juga soalan-soalan untuk dijawab oleh kedua-dua Tetamu Undangan kita.
3. Program ini dibuat secara tertutup dan jumlah peserta adalah terhad kepada yang dijemput sahaja, samada orang perseorangan, organisasi dan media dari pelbagai segmen rakyat negara ini. Para peserta juga akan diberi peluang bertanya soalan mengikut kesesuaian masa nanti.
Maklumat lanjut boleh hubungi nombor berikut:-
013-392 8140
013-392 8140
013-392 8140
Jamzuri Ardani
Koordinator Program.
Ulasan Blog –
Pada 4 April lalu, Timbalan Perdana Menteri merangkap Menteri Dalam Negeri, Ahmad Zahid Hamidi ada mengeluarkan kenyataan menyatakan kesediaan mengkaji semula keputusan pihak polis membatalkan kelulusan debat antara Tun Mahathir dengan Nazri Aziz yang dijadualkan pada 7 April, 9.30 malam di Auditorium Sinar Harian, Shah Alam.
“Saya akan melihat semula alasan-alasan pembatalan yang dikemukakan oleh pihak Ketua Polis Selangor dan sebelum itu (oleh) Pemangku Ketua Polis Perak.”Jika kita rasa perbahasan perlu diteruskan, kita akan meminta pihak polis supaya memberi permit,” katanya lagi.Malangnya, sehingga saat ini iaitu petang 6 April, Zahid Hamidi belum tampil lagi dengan jawapannya – lulus atau tidak. Tidak pasti juga sama ada Zahid Hamidi sudah ada keputusan terhadap kajian semula yang dijanjikannya itu atau jawapan masih lagi tersekat di kerongkongnya.Yang nyatanya, oleh kerana sehingga petang 6 April belum ada sebarang pengumuman dibuat,  Zahid Hamidi sudah dikira terlewat untuk menggembirakan seluruh rakyat Malaysia dengan kuasa yang ada padanya bagi menjadikan debat yang dinanti-nantikan pada 7 April itu menjadi kenyataan.Oleh kerana masa sudah terlalu suntuk sekarang ini, tiada apa lagi yang boleh kita harapkan untuk melihat debat 7 April itu menjadi kenyataan.Bagaimanapun, bagi yang hampa dan kecewa, mereka masih berpeluang mengisi masa malam esok dengan menonton program “Hardtalk Ganti Debat”  bersama bekas Perdana Menteri, Tun Mahathir sebagaimana maklumat seperti yang dipaparkan di atas.Boleh jadi akhirnya Zahid Hamidi hanya akan memberikan jawapan kepada janji kajian semula berhubung pembatalan oleh pihak polis itu selepas 7 April nanti. Begitulah selalunya.Tak cayalah Zahid Hamidi…barangkali adalah ucapan yang sesuai dihadiahkan kepada beliau sekarang ini.
(ShahbudinHusin 06/04/2017).

0

0

votes
Article Rating
Kongsikan artikel ini